Pelancong judi: Respon MOTAC seolah berpihak, cuba lindungi sesuatu

BANGI, 9 Syawal 1442H, Jumaat – Pertubuhan-Pertubuhan Pembela Islam (PEMBELA) mengkritik kerajaan membenarkan pakej pelancongan perjudian beramai-ramai ke Genting Highland, ketika negara sedang berdepan lonjakan kes jangkitan harian COVID-19.

Meskipun, syarikat yang membawa rombongan pelancong dari Alor Setar itu mematuhi prosedur operasi standard (SOP), seramai lebih separuh daripada mereka yang disaring disahkan positif COVID-19.

Lebih mengecewakan apabila respon Kementerian Pelancongan, Seni dan Budaya (MOTAC) dalam isu itu seolah-olah berpihak atau cuba melindungi sesuatu, kata Pengerusi PEMBELA, Haji Aminuddin Yahaya.

“Itu baru sahaja rombongan dari Alor Setar. Bagaimana pula dengan rombongan yang lain?

“Kita mengharapkan agar ada ketegasan yang tuntas seperti menutup pusat perjudian atau menghentikan kebenaran pelancongan buat sementara waktu,” katanya dalam kenyataan, hari ini.

Terdahulu, MOTAC memaklumkan syarikat pelancongan membawa pelancong dari Alor Setar ke Genting Highlands didapati mematuhi semua garis panduan Gelembung Pergerakan Pelancongan Bersasar Domestik yang ditetapkan.

“Siasatan awal mendapati syarikat penganjur mematuhi semua syarat yang ditetapkan dalam SOP Gelembung Pergerakan Pelancongan Bersasar Domestik bagi urusan perjalanan itu.

“Bagaimanapun selepas kembali dari Genting Highlands, terdapat penumpang yang mengalami gejala demam dan membuat pemeriksaan di klinik kesihatan,” katanya.

Tidak pasti apa kepentingan kerajaan terhadap syarikat perjudian gergasi itu, namun Haji Aminuddin menyifatkan respon mereka seolah-olah memberi gambaran bahawa SOP sedia ada tidak berkesan kerana dengan pematuhan juga jangkitan beramai-ramai masih berlaku.

“Apa yang pasti, rakyat sedang marah dan sentimen ‘double standard’ adalah sangat kuat dalam kalangan marhaen.

“Respon kementerian dalam isu ini pasti menyemarakkan lagi kemarahan rakyat. Tolonglah kita perlu serius menangani wabak yang membunuh ini.

“Ketepikan segala kepentingan kerana nyawa lebih bernilai,” katanya lagi.


Suri rumah didenda RM6,000, cubit telinga bayi anak jiran

KUALA LUMPUR, 15 Zulkaedah 1441H, Selasa – Akibat mencubit kedua-dua belah telinga seorang bayi lelaki, anak jirannya yang berusia 10 bulan sehingga mengalami kesan lebam, seorang suri rumah didenda RM6,000 atau penjara tiga bulan oleh Mahkamah Sesyen di sini, hari ini.

Hakim Mahyon Talib menjatuhkan hukuman itu ke atas Noor Aziana A Samad, 33, selepas dia mengaku bersalah atas pertuduhan yang dibacakan jurubahasa mahkamah terhadapnya.

Ketika ditanya Mahyon alasan tertuduh mencubit telinga bayi berkenaan, Noor Aziana menjawab “Saya berasa geram kerana mangsa sentiasa menangis dan keadaan rumah tiada air pada masa itu,”.

Ibu tiga anak itu didakwa melakukan kesalahan terhadap bayi lelaki tersebut sehingga menyebabkan kecederaan pada kedua-dua belah telinga mangsa di sebuah rumah di Taman Melati, Wangsa Maju di sini pada  2 petang, 5 Mac lepas.

Dia dituduh mengikut Seksyen 31(1)(a) Akta Kanak-Kanak 2001 yang memperuntukkan hukuman denda maksimum RM50,000 atau penjara maksimum 20 tahun atau kedua-duanya.

Timbalan Pendakwa Raya Nurliyana Mohd Jafri memohon hukuman setimpal terhadap tertuduh dengan mengambil kira mangsa dalam kes ini adalah bayi.

“Tindakan tertuduh mencubit telinga bayi berusia 10 bulan sehingga menyebabkan kesan lebam adalah tidak wajar kerana mangsa tidak berdosa.

“Tertuduh mempunyai anak kecil seharusnya dia menjaga mangsa seperti anaknya sendiri dan bukannya melakukan perbuatan tersebut,” katanya.

Noor Aziana yang tidak diwakili peguam merayu hukuman denda dengan alasan mempunyai anak kecil berusia setahun serta dia tidak bekerja.

Berdasarkan fakta kes, ketika pengadu iaitu ibu mangsa ingin mengambil anaknya dari rumah tertuduh terdapat kesan lebam pada kedua-dua belah telinga dan luka pada dahi serta tangan kiri mangsa.

Pengadu telah bertanya kepada tertuduh dan diberitahu anaknya yang menggigit mangsa.

Namun, selepas pengadu memberitahu yang dia mahu membuat laporan polis, tertuduh terus mengaku mencubit mangsa kerana bayi itu menangis selain tertekan dengan keadaan di rumahnya yang tiada air selain gagal mengawal kemarahan. – Bernama


Tindakan Kuwait halang kemasukan kapal Israel bukti perjuangan terhadap Palestin

KUWAIT, 2 Jamadilawal 1443H, Selasa – Keputusan kerajaan Kuwait menghalang kemasukan kapal komersial yang membawa barangan ke dan dari negara Israel memasuki wilayah perairannya harus dipuji.

Duta Besar Palestin ke Kuwait, Rami Tahboub percaya itu antara tindakan sokongan terhadap rakyat Palestin dalam memperjuangkan hak mereka.

Beliau menzahirkan penghargaan dan terima kasih kepada kerajaan Kuwait berikutan keputusan mengharamkan kemasukan kapal kargo rejim Zionis ke negara itu.

“Mewakili Presiden Palestin, Mahmoud Abbas dan seluruh rakyat Palestin, saya ingin merakamkan setinggi-tinggi penghargaan kepada Putera Mahkota, Amir Sheikh Nawaf Al-Ahmad Al-Jaber Al-Sabah dan Perdana Menteri, Sheikh Sabah Al-Khaled Al- Hamad Al-Sabah.

“Keputusan Kuwait merupakan satu lagi bukti perjuangan terhadap Palestin,” katanya.

Malah, Rami berkata, tindakan berkenaan memberikan sokongan motivasi kepada penduduk Palestin untuk meneruskan berjuangan terhadap negara Zionis.

Kuwait mengekalkan pendirian yang konsisten dalam menentang normalisasi dengan negara haram Israel.

Tahun lalu, selepas Perjanjian Abraham ditandatangani antara Israel dan negara Teluk, Emiriah Arab Bersatu (UAE) dan Bahrain, sebanyak 37 penggubal undang-undang Kuwait menggesa kerajaan mereka untuk mengecam tindakan itu. – Agensi


PEMBELA gesa tindakan tegas, tuntas terhadap penghina Islam

BANGI, 18 Zulhijjah 1443H, Isnin – Pertubuhan-Pertubuhan Pembela Islam (PEMBELA) menggesa, satu tindakan tegas dan tuntas kepada mana-mana pihak atau individu yang sengaja mencetuskan kekacauan melalui penghinaan terhadap agama Islam dan bangsa Melayu.

Ini berikutan siri insiden penghinaan dan tindakan provokatif yang dilakukan beberapa individu kebelakangan ini, yang bersifat lapuk dan berniat jahat.

Sehubungan itu, Pengerusi PEMBELA, Haji Aminuddin Yahaya meminta, pihak berkuasa menyiasat, mengambil tindakan tegas dan tuntas kerana dibimbangi ada yang akan mengambil tindakan di luar undang-undang memandangkan agama serta bangsa adalah isu sensitif.

“Gejala ini tidak boleh dibiarkan berleluasa kerana ia akan menjejaskan suasana harmoni.

“Tidak mustahil ada pihak yang ingin menimbulkan suasana huru-hara dan menunggang atas ‘pelawak’ murahan,” katanya dalam kenyataan, hari ini.

Terdahulu, PEMBELA merujuk klip video tular Siti Nuramira Abdullah membuka tudung dan baju kurung setelah mengumumkan ‘menghafaz’ 15 juzuk al-Quran diikuti sorak serta tepuk tangan penonton Crackhouse Comedy Club, Taman Tun Dr Ismail (TTDI) bulan lepas.

Ini termasuklah lawak rasis pemilik kelab komedi itu, Rizal van Greyzel dan terbaharu seorang lelaki Melayu yang dibelasah kerana menghina Islam serta Nabi Muhammad SAW.

Mengulas perkara itu, Aminuddin mengucapkan tahniah kepada tindakan Jabatan Agama Islam Wilayah Persekutuan (Jawi), Dewan Bandaraya Kuala Lumpur (DBKL) dan Polis Diraja Malaysia (PDRM) ke atas semua individu terbabit, termasuk premis Crackhouse Comedy Club yang juga didapati menyalah guna lesen perniagaan.

Beliau bagaimanapun menegaskan, penutupan sementara premis itu adalah tidak memadai, dan seharusnya kelab komedi berkenaan ditutup terus supaya menjadi pengajaran untuk pemilik lain pada masa akan datang.

“Kami juga difahamkan tiga kementerian terlibat memberi dana kepada Crackhouse Comedy Club melalui platform CENDANA dan PENJANA.

“PEMBELA mohon hal ini juga disiasat dan supaya dihentikan pendanaan kepada syarikat-syarikat yang sedemikian pada masa yang akan datang.

“Lebih ramai lagi rakyat yang memerlukan bantuan sejak mutakhir ini,” katanya.

Justeru, PEMBELA menyeru semua pihak untuk menyokong kenyataan itu dan meminta pihak berkuasa khususnya PDRM supaya menyiasat serta mengambil tindakan tegas terhadap pihak-pihak yang ingin menimbulkan kekacauan serta suasana tidak harmoni kepada umat Islam di negara ini.


PEMBELA saran hukuman hina Islam dipertingkat ke tahap maksimum

BANGI, 18 Zulhijjah 1443H, Isnin – Pertubuhan-Pertubuhan Pembela Islam (PEMBELA) menyarankan, hukuman menghina agama terutamanya Islam yang merupakan agama Persekutuan dan masyarakat majoriti dipertingkatkan ke tahap maksimum.

Saranan itu disuarakan Pengerusi PEMBELA, Haji Aminuddin Yahaya susulan tindakan biadab individu yang mempersendakan Islam secara terbuka tanpa mengambil kira sensitiviti.

Beliau mengingatkan bahawa tindakan itu bermakna mencabar seluruh masyarakat yang beragama Islam secara terbuka.

“Semalam telah tular video seorang lelaki yang menghina dan mempersenda Islam dengan kata-kata yang sangat biadab dan jelek.

“Malah, kita dapat lihat yang video itu dibuat khas dalam bentuk mencabar-cabar agar siapa yang melihat video itu supaya mencarinya. Senang kata, video itu memang provokasi ‘direct’.

“Akhirnya, ada beberapa individu yang datang ke rumahnya dan membelasah sehingga ‘lunyai’ teruk sebelum sempat polis menahannya,” katanya dalam kenyataan, hari ini.

Beliau turut mengingatkan bahawa susah untuk mengawal tindak-tanduk dan rasional setiap orang apabila dicabar seluruh anggota sesebuah masyarakat.

“Pasti akan ada hilang pertimbangan dan akhirnya ‘sahut’ cabaran tersebut. Apatah lagi memang ‘cabaran’ itu dinyatakan secara jelas oleh penghina agama itu.

“Kalau dah hilang pertimbangan, pasti akan bertindak di luar jangkaan. Itu kita kena ingat,” katanya.

Pada perkembangan sama, Haji Aminuddin menggesa penguatkuasaan berhubung isu itu seiring dengan kadar efisyen dan kepantasan yang tinggi.

Ini kerana beliau bimbang perkara-perkara yang tak dapat dikawal dan tidak diingini sebegini akan berlaku lagi pada masa hadapan.

Lebih teruk lagi boleh sampai tahap huru-hara walaupun sesama seagama dan sebangsa.

“Sebab itulah, jangan sesekali pun terdetik dalam hati untuk hina dan persenda Islam.

“Semoga peristiwa ini menjadi iktibar kepada semua, terutamanya yang bencikan Islam,” katanya.


PBB bimbang vaksin COVID-19 tidak digunakan

NEW YORK, 27 Zulhijjah 1442H, Jumaat – Pertubuhan Bangsa-Bangsa Bersatu (PBB) bimbang dengan keadaan vaksin COVID-19 yang tidak digunakan.

Jurucakap PBB, Stephane Dujarric menegaskan bahawa badan dunia itu hanya dapat membantu mendapatkan dos atas permintaan kerajaan.

“Kami amat bimbang dengan situasi vaksin tidak digunakan. Sama ada atas sebab pentadbiran, kerana kurangnya penjagaan yang betul, atau terus terang kerana keraguan vaksin,” katanya kepada wartawan.

Beliau berkata, PBB sedia membantu negara-negara dengan pengedaran vaksin dari segi pengangkutan serta memerangi keraguan vaksin.

Bagaimanapun katanya, langkah itu hanya dapat dilakukan atas permintaan kerajaan.

Menurut data dari agensi kanak-kanak PBB UNICEF, program perkongsian vaksin COVAX sejauh ini telah memberikan 186.2 juta dos kepada 138 negara.

COVAX menyasarkan untuk mendapatkan dua bilion dos bagi negara berpendapatan rendah dan sederhana pada akhir 2021.

COVAX dikendalikan oleh Pakatan Vaksin Global (GAVI), Gabungan Bagi Inovasi Persediaan Epidemik (CEPI), Pertubuhan Kesihatan Sedunia (WHO) dan UNICEF. – Agensi


KPLB kaji elaun tajaan MARA untuk pelajar luar negara

KUALA NERANG, 27 Ramadan 1443H, Jumaat – Kementerian Pembangunan Luar Bandar (KPLB) sedang mengkaji kadar elaun tajaan Majlis Amanah Rakyat (MARA), yang bersesuaian untuk pelajar di luar negara khususnya di United Kingdom (UK) dan Ireland, apabila menyedari kos sara hidup di negara itu meningkat pada masa ini.

Menterinya Datuk Seri Mahdzir Khalid berkata dapatan kajian itu termasuk maklumat terperinci mengenai peningkatan kos berkenaan, akan diperoleh dalam tempoh terdekat yang kemudian akan dibawa ke peringkat kerajaan, khususnya kepada Perdana Menteri Datuk Seri Ismail Sabri Yaakob dan Kementerian Kewangan.

“Ya, kita sedar pada waktu ini ada peningkatan kos kehidupan, terutamanya pelajar kita yang berada di United Kingdom dan Ireland. Jadi, kita tengah membuat kajian dengan penaja-penaja (Jabatan Perkhidmatan Awam (JPA), Bank Negara, Tenaga Nasional Berhad (TNB) dan Petronas) lain.

“…sekarang ini kalau Ijazah Sarjana Muda, dia (pelajar) lebih kurang baki yang tinggal kat dia 800 pound sebulan. Kalau buat Master Degree dia ada lebih kurang dalam 1,000 pound. Jadi, dalam 800 pound dia menguruskan diri dia, rumah, bil-bil, makan, duit transport…kita tengok kos utiliti di UK dah naik. Jadi, ini kita kena kaji,” katanya pada program bubur lambuk KPLB bersamanya di sini hari ini.

Semalam media melaporkan yang Badan Perhubungan Negara United Kingdom & Eire (BPN UKE) menggesa, supaya penstrukturan semula elaun sara hidup pelajar tajaan JPA dan MARA dilaksanakan segera.

BPN UKE dalam kenyataan itu dipetik sebagai berkata kos sara hidup di UK dan Ireland sedang melambung tinggi, dan kesannya dirasai seluruh masyarakat terutama pelajar tajaan JPA-MARA yang elaun mereka tidak berubah sejak tahun 2012.

Untuk rekod, semalam media juga melaporkan yang MARA meneruskan program penghantaran pelajar tajaannya ke luar negara membabitkan seramai 1,500 orang dalam pelbagai bidang dan peringkat pengajian pada tahun ini.

Mengulas lanjut, Mahdzir berkata pihak MARA juga sedang mengumpul maklumat berkaitan jumlah keseluruhan pelajar Malaysia di UK dan Ireland. – Bernama


Harga siling vaksin Sinovac di pasaran swasta ditetapkan mulai Ogos

PUTRAJAYA, 13 Zulhijjah 1442H, Jumaat – Harga siling dan garis panduan penjualan vaksin COVID-19 keluaran Sinovac oleh pihak swasta akan ditetapkan mulai Ogos ini, kata Menteri Penyelaras Program Imunisasi COVID-19 Kebangsaan (PICK) Khairy Jamaluddin.

Beliau berkata, Jawatankuasa Khas Jaminan Akses Bekalan Vaksin COVID-19 (JKJAV) akan bermesyuarat minggu depan antaranya berhubung penetapan harga siling untuk pasaran swasta.

“Harga siling itu bagi memastikan vaksin tidak dijual dengan harga terlalu tinggi,” katanya dalam sidang media perkembangan PICK bersama Menteri Kesihatan Datuk Seri Dr Adham Baba, di sini hari ini.

Khairy dalam pada itu berkata, Pharmaniaga Bhd telah selesai membekalkan vaksin COVID-19 Sinovac kepada kerajaan Persekutuan di bawah PICK.

“Bekalan sudah selesai dihantar kepada kerajaan Persekutuan dan sebab itu Sinovac akan diberi dalam kuantiti yang kurang dalam program PICK,” katanya.

Menurut Pharmaniaga, ia membekalkan sebanyak 12 juta dos vaksin COVID-19 Sinovac kepada kerajaan untuk PICK dan kelompok dos terakhir dibekalkan pada 21 Julai, iaitu empat setengah bulan lebih awal daripada jadual kontrak asal.

Kontrak pembekalan Pharmaniaga kepada kerajaan adalah membekalkan sebanyak 12 juta dos vaksin COVID-19 Sinovac secara pengisian dan pembotolan dalam tempoh tujuh bulan iaitu antara Mei dan November 2021.

Menurut Khairy, sebagaimana dipersetujui sebelum ini, bahawa kerajaan Persekutuan akan memiliki stok vaksin yang mencukupi untuk PICK terlebih dahulu, sebelum penjualan vaksin dibuka untuk sektor swasta.

Menurutnya, Pharmaniaga akan menjual vaksin Sinovac kepada pasaran swasta bermula Ogos. – Bernama


Tarantula kereta perisai pertama buatan Malaysia

KUALA LUMPUR, 20 Syaaban 1442H, Jumaat – Buat julung kalinya Malaysia memiliki kereta perisai pertama buatan tempatan, kereta perisai mobiliti tinggi pacuan empat roda (HMAV 4×4) Tarantula.

Ia dihasilkan 100 peratus sentuhan anak tempatan menerusi Mildef International Technologies Sdn Bhd dan ini membuktikan kepada pemain industri pertahanan seluruh dunia tentang keupayaan serta kemahiran syarikat Malaysia.

Menteri Kanan Pertahanan Datuk Seri Ismail Sabri Yaakob berkata kereta berperisai itu yang siap tiga bulan lepas hasil usaha lapan jurutera dan lebih 100 tenaga kerja Kementerian Pertahanan (MINDEF) selain melibatkan kos sepanjang penyelidikan dan pembangunan mencecah RM16 juta dalam tempoh empat tahun.

“Ini merupakan keluaran Malaysia. Saya telah sebutkan (sebelum ini) MINDEF akan beri fokus supaya pakar dalam negara iaitu anak Malaysia mampu mengeluarkan senjata sendiri supaya kita tidak lagi bergantung kepada negara luar di dalam perkara berkaitan peralatan ketenteraan ini,” katanya.

Beliau berkata demikian dalam sidang media selepas menamakan kereta perisai mobiliti tinggi 4X4 (HMAV4x4) Pertama Malaysia sebagai “Tarantula” di Wisma Perwira Tentera Darat, Kem Sungai Besi, di sini, hari ini.

“Anak Malaysia hari ini berjaya membuktikannya. Sebelum ini, kita berjaya menghasilkan peluru dan komponen pesawat serta saya berikan jaminan sebagai galakan kepada industri pertahanan negara melibatkan anak tempatan ini, MINDEF akan menjadikan pengeluaran Malaysia itu sebagai satu kelebihan di dalam perolehan kementerian,” katanya.

Ismail Sabri berkata Tarantula telah melalui pelbagai penilaian antaranya penggunaan bahan api, ujian muatan dan ujian mendaki yang dilaksanakan mengikut piawaian yang ditetapkan oleh tentera darat setanding dengan pelaksanaan di peringkat antarabangsa.

Ujian itu berlangsung selama sembilan hari merangkumi perjalanan sejauh 700 kilometer (km) di atas jalan raya dan 300 km secara “off road” termasuk beberapa ujian berhalangan lain.

Nama Tarantula ini diambil daripada Tarantula iaitu spesies labah-labah bertaring, bersaiz besar dan berbulu serta mempunyai keupayaan mengubah warna dan tingkah laku mengikut persekitaran serta mampu membunuh haiwan lain yang lebih besar daripadanya.

Selain itu, Ismail Sabri berkata kereta berperisai mobiliti tinggi ini juga dibina mengikut kesesuaian iklim dan cuaca di Malaysia.

Beliau berkata Tarantula turut menarik minat beberapa negara lain termasuk dari Timur Tengah.

“Teknologi (kenderaan ini) akan dipertingkatkan lagi jika perlu untuk menembusi pasaran antarabangsa dan berdasarkan kapasiti yang sedia ada ketika ini, Mildef International Technologies mampu menghasilkan 40 buah kereta berperisai mobiliti tinggi 4×4 Tarantula ini bagi tempoh setahun jika ada permintaan,” katanya.

Dengan keupayaan lasak dan mampu mencapai kelajuan 110 km sejam, HMAV 4×4 juga berupaya melaksanakan pelbagai misi penting ketenteraan serta memberi perlindungan kepada pengendali serta kru kenderaan. – Bernama


‘DAP tak perlu meroyan, dulu pun sanjung bulan’: MCA

KUANTAN, 4 Ramadan 1443H, Rabu – Naib Presiden MCA, Datuk Ti Lian Ker meminta DAP supaya tidak meroyan dan menuduh MCA sebagai pemuja PAS serta memberikan kuasa kepada parti tersebut.

Ti berkata, sebagai parti sederhana, ia akan bekerjasama dengan sesiapa sahaja malah DAP untuk mencapai matlamat dengan menjadikan Perlembagaan dan nilai-nilai murni sebagai asas.

“Saya terkejut kenyataan saya bahawa MCA akan bekerjasama dengan semua pihak demi kepentingan rakyat dan negara boleh dijadikan alasan oleh DAP untuk memperlekehkan dan mengaibkan PAS serta mendakwa MCA mengagungkan PAS.

“Saya rasa sikap dia sangat tidak baik. DAP tak perlu meroyan kerana dulu mereka pun menyanjung ‘bulan’ dan sekarang menyalak ‘bulan’ pula,” katanya seperti dilapor akhbar tempatan.

Ti berkata demikian susulan kenyataan ADUN Pasir Pinji dari DAP, Howard Lee yang mengecam Ti kononnya mengagung-agungkan parti ekstremis, tunduk kepada agendanya dan memberikannya kuasa dan keutamaan dengan mengorbankan partinya sendiri.

Ti berkata, Howard cuba mempertikaikan kewujudan PAS dan menuduh parti Islam itu sanggup mengenepikan Perlembagaan jika ia berkuasa.

“DAP lupa bahawa ia telah berkahwin, bercerai dan berkahwin semula dengan PAS beberapa kali, malah ia membantu melantik ADUN PAS sebagai Menteri Besar Perak pada 2008.

“DAP pernah beritahu pengundi Cina supaya jangan takut dengan PAS.

“Setiausaha Agung DAP sekarang, Anthony Loke pernah berkata, ‘Jika kita tidak mencuri dan merompak, jangan takut dengan perjuangan PAS.’

“Kenapa DAP tiba-tiba menyalak bulan sedangkan kenyataan saya langsung tidak menyebut atau merujuk kepada PAS sepanjang sesi bersama media di Kuantan?,” soal Ti.

Semasa sidang media pada satu majlis di sini pada Sabtu (2 April), Ti ditanya mengenai hubungan MCA dengan PAS, yang menjawab bahawa MCA tidak pernah mengenepikan kerjasama dengan parti lain selagi ia selaras dengan Perlembagaan, nilai-nilai murni dan demi rakyat dan negara.

Howard pula mendakwa MCA terlibat dalam Langkah Sheraton yang menyaksikan kerajaan Pakatan Harapan ditumbangkan pada 2020.

PAS – yang bekerjasama dengan Bersatu dan BN – kemudian menjadi sebahagian daripada kerajaan persekutuan.

Howard berkata, kenyataan timbalan menteri belia dan sukan itu menunjukkan MCA bersedia untuk bergantung kepada PAS selagi mereka dapat berkuasa.


10 sungai utama Kelantan lepasi paras bahaya

KOTA BHARU, 24 Jamadilawal 1444H, Isnin – Sebanyak 10 sungai utama di Kelantan telah melepasi paras bahaya membabitkan enam jajahan iaitu Kuala Krai, Jeli, Tanah Merah, Pasir Mas, Tumpat dan Bachok setakat pukul 1 tengah hari ini.

Berdasarkan laman sesawang https://publicinfobanjir.water.gov.my/, sungai terbabit yang melepasi paras bahaya adalah tiga sungai di Kuala Krai iaitu Sungai Lebir di Kampung Tualang dengan bacaan 39.40 meter (m), Sungai Kelantan di Kuala Krai (25.19 m) dan Sungai Nal di Kampung Sungai Nal (29.24 m).

Selain itu, masing-masing dua sungai di Jeli dan Tanah Merah turut merekodkan bacaan paras bahaya iaitu Sungai Pergau di Jambatan Jerimbong, Kuala Balah (55.76 m), Sungai Lanas di Air Lanas, Jeli (29.72 m) serta Kampung Jenob (24.97 m), Sungai Golok di Kampung Jenob, Tanah Merah (25.08 m).

Sungai Golok di Rantau Panjang, Pasir Mas (10.70 m), Sungai Golok di Kuala Jambu, Tumpat (3.00 m) dan Jambatan Melor, Bachok (9.87 m) turut merekodkan bacaan paras bahaya.

Sementara, paras air Sungai Kelantan di Tambatan Diraja, Kota Bharu (3.44 m) dan Kampung Pulau Lima, Pasir Puteh (2.73 m) berada pada paras waspada. – Bernama


Ketua Pengarah WHO dikuarantin dikenal pasti kontak kes COVID-19

ANKARA, 16 Rabiulawal 1442H, Isnin – Ketua Pengarah Pertubuhan Kesihatan Sedunia (WHO) Tedros Adhanom Ghebreyesus pada Ahad berkata beliau telah dikenal pasti sebagai kontak rapat seseorang yang positif COVID-19 tetapi dalam keadaan sihat, lapor Agensi Anadolu.

“Saya telah dikenal pasti sebagai kenalan seseorang yang telah positif #COVID19. Saya sihat dan tanpa gejala tetapi akan menjalani kuarantin kendiri untuk beberapa hari akan datang, sesuai dengan protokol @WHO, dan bekerja dari rumah,” ciapnya di Twitter.

“Sangat penting agar kita semua mematuhi panduan kesihatan. Ia adalah cara untuk kita memutuskan rantaian penularan #COVID19, menewaskan virus, dan melindungi sistem kesihatan.

“Sahabat-sahabat saya @WHO dan saya akan terus berkomunikasi dengan rakan-rakan dan bersatu untuk menyelamatkan nyawa dan melindungi mereka yang terancam. Bersama-sama!,” tambahnya.

COVID-19 telah meragut lebih 1.19 juta nyawa di 189 negara dan wilayah sejak kali pertama ia dikesan di Wuhan, China, pada Disember tahun lalu.

Amerika Syarikat, India, dan Brazil kekal negara paling teruk terjejas.

Lebih 46 juta kes dilaporkan di seluruh dunia, dengan pemulihan melebihi 31 juta, menurut angka yang dikumpul oleh Johns Hopkins University yang berpangkalan di AS. – Bernama


Nasib 500,000 pelajar IPTS wajar diberi tumpuan

BANGI, 23 Rabiulawal 1445H, Isnin – Nasib lebih 500,000 pelajar tempatan di institut pengajian tinggi swasta (IPTS) perlu diberi tumpuan serius dalam Belanjawan 2024 melalui pemberian pinjaman pendidikan dan pembelian tiket penerbangaan.

Bantuan berkenaan diyakini mampu meringankan beban ibu bapa selain menyokong kerajaan meningkatkan akses lepasan sekolah ke pendidian tinggi, kata Presiden Persatuan Kebangsaan IPTS Bumiputera Malaysia (PKIBM), Amir Hamzah Md Isa.

Kerajaan sewajarnya memperluaskan kadar pembiayaan penuh 100 peratus pinjaman Perbadanan Tabung Pendidikan Tinggi Nasional (PTPTN) kepada semua pelajar dalam kategori M40 memandangkan mereka hanya ditawarkan pembiayaan pada kadar 75 peratus.

“Saya juga memohon agar kerajaan memperluaskan tawaran pinjaman pendidikan Majlis Amanah Rakyat (Mara) kepada pelajar Bumiputera berkelayakan menuntut di IPTS setaraf kolej milikan bumiputera berstatus cemerlang (MyQUEST 2022–Berdaya Saing) yang menawarkan program pengajian peringkat diploma.

“Boleh juga memperluaskan inisiatif bantuan subsidi pembelian tiket penerbangan untuk mahasiswa universiti awam bagi laluan domestik antara Semenanjung, Sabah, Sarawak dan Wilayah Persekutuan Labuan kepada pelajar IPTS,” katanya dalam kenyataan hari ini.

Amir Hamzah berkata, Belanjawan 2024 yang berteraskan Memperkasa Ekonomi Madani akan bersifat lebih inklusif dan mesra mahasiswa memandangkan lebih separuh daripada keseluruhan pelajar dalam ekosistem pendidikan tinggi berada di 403 IPTS di seluruh negara.

Walaupun sektor pendidikan tinggi swasta telah menyumbang RM31.5 bilion kepada pendapatan dan ekonomi negara, namun golongan tersebut tidak pernah menerima suntikan serta insentif kewangan secara langsung daripada kerajaan berbanding sektor atau industri utama lain, katanya.

“Atas dasar itu, melalui Belanjawan 2024, kerajaan diharap membantu dan menyokong kelangsungan IPTS bumiputera untuk kekal beroperasi serta menawarkan pendidikan terbaik,” katanya.


China tawar moratorium 2 tahun kepada Sri Lanka

COLOMBO, 3 Rejab 1444H, Rabu – China menawarkan Sri Lanka moratorium selama dua tahun bagi melunaskan hutang selain akan menyokong negara itu mendapat pinjaman lanjutan sebanyak AS$2.9 bilion daripada Tabung Kewangan Antarabngsa (IMF).

Saingan serantau, China dan India merupakan pemberi pinjaman dua hala terbesar kepada Sri Lanka, sebuah negara yang mempunyai 22 juta penduduk dan sedang berdepan krisis ekonomi terburuk.

Awal bulan ini, India menulis surat kepada IMF dan menyatakan komited untuk menyokong Sri Lanka dengan pembiayaan dan pelepasan hutang, tetapi negara pulau itu juga memerlukan sokongan China untuk mencapai persetujuan akhir dengan pemberi pinjaman global.

Menyokong usaha India, China kemudian menghantar surat pada 19 Januari, yang dihantar kepada kementerian kewangan bagi mendapatkan kelulusan segera daripada IMF untuk pinjaman kritikal.

Menurut surat berkenaan, China menyatakan kesediaan pihaknya untuk memberikan lanjutan ke atas hutang yang perlu dibayar pada tahun 2022 dan 2023 sebagai langkah kontingensi segera kepada Sri Lanka.

Hujung tahun lalu, China memberikan pinjaman sebanyak AS$2.8 bilion kepada Sri Lanka iaitu 3.5 peratus daripada hutang negara berkenaan, berdasarkan laporan IMF yang dikeluarkan Mac tahun lalu.

“Sri Lanka tidak perlu membayar balik prinsipal dan faedah daripada pinjaman bank dalam tempoh yang disebutkan di atas,” kata surat berkenaan.

Sri Lanka mempunyai AS$7.4 bilion hutang dengan China atau hampir satu perlima daripada keseluruhan hutang negaranya.

China pada masa sama menyatakan sokongan kepada Sri Lanka untuk membuat permohonan bagi Kemudahan Dana Lanjutan (EFF) di IMF bagi membantu menyelsaikan krisis kewangan negara berkenaan. – Agensi


27,000 permohonan peranti dalam masa 7 jam

SEREMBAN, 13 Ramadan 1443H, Jumaat – Sejumlah 27,000 permohonan peranti bagi program PerantiSiswa Keluarga Malaysia diterima dalam tempoh tujuh jam hari ini, kata Menteri Komunikasi dan Multimedia (MenKOMM), Tan Sri Annuar Musa.

Beliau berkata, permohonan dalam talian itu mendapat sambutan menggalakkan daripada pelajar institut pengajian tinggi (IPT) daripada golongan B40 yang mula dibuka hari ini.

“Kebetulan hari ini adalah hari pertama permohonan peranti bagi pelajar B40, saya dimaklumkan dalam masa enam hingga tujuh jam, kita menerima 27,000 permohonan dalam talian.

“Satu sambutan luar biasa, menjadi hasrat kerajaan memastikan pelajar-pelajar di IPT mendapatkan peranti yang bersesuaian dengan jurusan pengajian diambil di universiti,” katanya ketika berucap pada Majlis Berbuka Puasa di Klana Resort, Seremban di sini hari ini.

Turut hadir Pemangku Ketua Pegawai Eksekutif Pertubuhan Berita Nasional Malaysia (Bernama), Roslan Ariffin dan Ketua UMNO Bahagian Seremban, Mustafa Salim.

Annuar turut menyantuni pelajar Maahad Tahfiz Al-Ihya pada majlis tersebut.

Media semalam melaporkan peranti program PerantiSiswa Keluarga Malaysia akan mula diagihkan Jun ini dijamin berkualiti tinggi daripada jenama terkenal.

Pakej PerantiSiswa Keluarga Malaysia diumumkan dalam pembentangan Bajet 2022 sejajar dengan hasrat kerajaan memastikan rakyat terutamanya pelajar IPT mempunyai peranti dan akses Internet pada kos yang berpatutan.

Annuar berkata, program PerantiSiswa Keluarga Malaysia bakal memanfaatkan kira-kira 350,000 mahasiswa daripada keluarga B40 yang mengikuti pengajian seperti diploma dan Ijazah Sarjana Muda.

Permohonan PerantiSiswa Keluarga Malaysia boleh dibuat secara dalam talian melalui pautan https://perantisiswa.kkmm.gov.my.

Dalam perkembangan lain, Annuar berkata, pemimpin di peringkat akar umbi memainkan peranan dalam menyalurkan maklumat mengenai perkhidmatan jalur lebar dan telekomunikasi secara keseluruhan kepada masyarakat.

“Saya dapati ramai tidak mempunyai maklumat atau kurang kefahaman tentang perkhidmatan jalur lebar dan telekomunikasi secara keseluruhan, ini termasuk pemimpin dan wakil rakyat yang mungkin tidak mendapat gambaran jelas pelaksanaan tersebut.

“Saya percaya ramai pertama kali dengar PoP (point of presence), iaitu program paling penting dan menelan belanja berbilion ringgit dalam menaik taraf capaian perkhidmatan jalur lebar yang melibatkan 4,000 sekolah,” katanya.

Justeru, beliau berkata, pentingnya peranan pemimpin dan wakil rakyat membantu menjayakan program serta inisiatif kementerian dalam peningkatan jalur lebar secara keseluruhan. – Bernama


Sirap batuk toksik beri ancaman global berterusan: WHO

LONDON, 28 Zulkaedah 1444H, Sabtu – Pertubuhan Kesihatan Sedunia (WHO) kini bekerjasama dengan lebih enam negara untuk mengesan ubat-ubatan kanak-kanak yang berpotensi menyebabkan kematian.

Ini berikutan, terdapat ancaman global berterusan yang wujud akibat pengambilan sirap batuk toksik sebelum ini.

WHO sudah menamakan sembilan negara yang berkemungkinan menjual sirap batuk tercemar itu di pasaran, selepas kematian lebih 300 kanak-kanak di tiga benua tahun lalu berkait dengan ubatan itu.

Bagaimanapun, ketua pasukan WHO yang menyiasat insiden ubat substandard dan dipalsukan, Rutendo Kuwana berkata, pihaknya tidak akan mendedahkan enam negara baharu yang bekerjasama sementara siasatan masih dijalankan.

Kuwana memberi amaran bahawa ubat-ubatan tercemar masih boleh ditemui untuk beberapa tahun lagi, kerana tong tercemar bahan penting mungkin kekal disimpan di dalam gudang.

Sirap batuk dan ramuannya, propylene glycol kedua-duanya mempunyai jangka hayat sekitar dua tahun.

“Ini adalah risiko yang berterusan,” katanya.

Pada Januari, WHO menamakan empat negara lain yang bekerjasama dengannya – Timor Leste, Kemboja, Senegal dan Filipina – untuk mengesan sama ada mana-mana sirap tercemar telah masuk ke pasaran mereka.

Kuwana memaklumkan, tiada risiko semasa kepada penduduk di negara yang dinamakan WHO, sama ada kerana ubat tercemar telah dikeluarkan daripada rak atau ia tidak pernah sampai ke pasaran sejak awalnya. – Agensi


Mahu rakyat bersatu padu tapi masih kekalkan polisi pecah belah kaum

Oleh Siti Hafidah Abd Ghaffar

KUALA LUMPUR, 24 Jamadilawal 1443H, Rabu – Meskipun sedikit kecewa keputusan Mahkamah Tinggi Kuala Lumpur berhubung kes sekolah vernakular tidak memihak kepada empat badan bukan kerajaan (NGO), namun ia tidak mematahkan semangat mereka untuk memperjuangkan perpaduan negara.

Atas dasar itu, Ikatan Muslimin Malaysia (ISMA), Gabungan Pelajar Melayu Semenanjung (GPMS), Majlis Pembangunan Pendidikan Islam Malaysia (MAPPIM) dan Gabungan Persatuan Penulis Nasional (GAPENA) akan mengemukakan rayuan dalam tempoh 30 hari susulan keputusan berkenaan.

Pengerusi PEMBELA, Haji Aminuddin Yahaya berkata, dalam perspektif perpaduan negara, dasar dan polisi kerajaan telah menyebabkan perpecahan kaum semakin hari semakin besar retaknya – meskipun lebih 60 tahun merdeka.

Dakwanya, antara punca utama – yang telah dibuat kajian pelbagai pihak – adalah disebabkan wujudnya perbezaan di dalam sistem pembelajaran terutamanya kewujudan sekolah vernakular.

“Ini tidak diambil kira… tetapi inilah sebenarnya yang menjadi agenda utama sehingga hari ini, perkara tersebut masih lagi begitu besar jurangnya sehingga kerajaan terpaksa wujudkan menteri perpaduan,” katanya kepada pemberita di pekarangan mahkamah hari ini.

Selain itu, beliau hairan dengan tindakan kerajaan yang mengekalkan polisi yang dilihat memecah-belahkan kaum, namun pada masa sama mahu rakyat bersatu padu.

“Di mana logiknya? Ini tidak diambil kira oleh mahkamah. Bagaimanapun kita tak berputus asa dan kita telah berbincang dengan pihak peguam bahawa kita akan mengemukakan rayuan dalam masa 30 hari daripada sekarang,” katanya.

Terdahulu, Mahkamah Tinggi memutuskan kewujudan dan penubuhan sekolah vernakular serta penggunaan bahasa Cina dan Tamil sebagai bahasa pengantar utama di sekolah berkenaan tidak bercanggah Perlembagaan Persekutuan.

Hakim Datuk Mohd Nazlan Mohd Ghazali membuat keputusan itu selepas menolak hujah yang dikemukakan keempat-empat plaintif.

Kesemua badan bukan kerajaan itu memohon untuk mendapatkan perisytiharan bahawa seksyen 2,17 dan 28 dalam Akta Pendidikan 1996 yang membenarkan penggunaan dua bahasa terbabit di sekolah vernakular adalah bercanggah dengan peruntukan 152(1)(a) Perlembagaan.

Mereka juga memohon perisytiharan kewujudan dan penubuhan sekolah terbabit bertentangan dengan Perlembagaan.


36 peratus rakyat Palestin hidup di bawah paras kemiskinan

NEW YORK, 18 Safar 1444H, Khamis – Kira-kira 36 peratus penduduk Palestin hidup di bawah paras kemiskinan, menurut laporan terbaharu Persidangan Pertubuhan Bangsa-Bangsa Bersatu (PBB) mengenai Perdagangan dan Pembangunan (UNCTAD) pada Rabu.

Pada 2021, masalah pengangguran di wilayah Palestin yang diduduki kekal tinggi iaitu pada kadar 26 peratus.

Laporan itu turut mendedahkan ketakjaminan makanan meningkat daripada sembilan peratus kepada 23 peratus di Tebing Barat, manakala 50 peratus kepada 53 peratus di Gaza, lapor Agensi Berita Jordan (Petra).

Pendudukan Israel telah memecah-belahkan ekonomi Palestin dan menghalang pengeluar memperoleh akses kepada pasaran serantau dan global.

Dengan peningkatan kos pengangkutan dan pengeluaran, pendudukan Israel telah membantutkan daya saing pengeluar Palestin, menurut laporan itu. – Bernama


Perlis laksana solat jenazah ghaib ke atas Sheikh Yusuf al-Qaradawi

ARAU, 30 Safar 1444H, Selasa – Raja Perlis Tuanku Syed Sirajuddin Putra Jamalullail melimpahkan kurnia dan perkenan agar dilaksanakan solat jenazah ghaib ke atas Ulama tersohor Sheikh Yusuf al-Qaradawi di seluruh masjid di negeri ini selepas solat zuhur, esok.

Raja Muda Perlis Tuanku Syed Faizuddin Putra Jamalullail bertitah memandangkan solat jenazah ke atas Rahimullah dimaklumkan akan dilaksanakan pada waktu asar di Qatar pada hari ini, maka pelaksanaan solat jenazah ghaib di seluruh negeri Perlis diselaraskan sejurus selepas solat zuhur esok.

“Sehubungan itu, adalah digalakkan kepada seluruh umat Islam dalam negeri Perlis untuk menyertai solat berkenaan sepertimana yang telah diperkenankan berdasarkan sunnah Baginda Rasullullah S.A.W,” titah baginda menerusi kenyataan majlis Agama Islam dan Adat Istiadat Melayu Perlis (MAIPs).

Baginda yang juga Yang Dipertua MAIPs bertitah, Tuanku Syed Sirajuddin dijadualkan berangkat menunaikan solat zuhur dan solat jenazah ghaib di Masjid Tuanku Syed Putra Jamalullail, Kangar.

Sheikh Yusuf al-Qaradawi, 97, meninggal dunia di Qatar pada Isnin, lapor Agensi Anadolu memetik akaun Twitter rasminya semalam. – Bernama


Mengapa Tommy tak tulis sebab gugurkan kes rasuah Guan Eng?

BANGI, 22 Jamadilakhir 1442H, Khamis – Bekas Peguam Negara, Tan Sri Tommy Thomas langsung tidak menjelaskan sebab beliau menggugurkan kes rasuah rakannya, Lim Guan Eng pada 2018 – dalam buku kontroversinya, My Story: Justice in Wilderness.

Walhal, ia adalah suatu perkara penting dalam kariernya, namun tidak ditulis dalam memoirnya yang dilancarkan Sabtu lalu, kata Ketua Penerangan Barisan Nasional (BN) Selangor, Isham Jalil.

“Apa yang ada dalam bukunya yang dekat dengan hal ini adalah satu ayat ringkas sahaja pada muka surat 242 yang membincangkan berkenaan kenyataan-kenyataan media yang dibuatnya di mana ayat tertera dalam bukunya menyatakan bahawa:

“Hanafiah himself released one (media statement) to explain the reasons he took in deciding to withdraw criminal charges against Lim Guan Eng”. Itu sahaja. Tiada yang lain,” katanya dalam satu kenyataan, hari ini.

Mengulas lanjut, Isham berkata, Tommy tidak mahu menyentuh isu besar dan penting tetapi sensitif kepadanya dalam buku panjang lebarnya ini, walaupun dia selesa mengutuk pihak lain dalam berkajang-kajang penulisannya.

“Dan bukan sahaja dia cuba mengelak dari isu tersebut, malah dia cuba mengalih tanggungjawab atau menyalahkan pegawai di bawahnya di Pejabat Peguam Negara (Mohamad Hanafiah Zakaria).

“Padahal kuasa untuk menentukan sama ada kes rasuah Lim Guan Eng digugurkan atau tidak adalah terletak di tangan beliau (Tommy Thomas) sebagai Peguam Negara,” katanya.

Melihat perkara itu, beliau percaya, Tommy tidak menulis berkenaan hal ini dalam bukunya kerana beliau amat malu.

“Perkara inilah yang akan diingati oleh ramai orang sebagai legasi Tommy Thomas dalam hidup dan kariernya, dan bukan perkara-perkara lain yang ditulis dalam bukunya,” katanya.


PRU15: PAS belum buat keputusan berhubung 27 kerusi kritikal

BANGI, 18 Rabiulawal 1444H, Sabtu – PAS belum membuat keputusan sama ada mahu bertanding atau memberi laluan kepada Barisan Nasional (BN) di 27 kerusi kritikal yang disifatkan kubu kuat UMNO pada Pilihan Raya Umum ke-15 (PRU15).

Kepimpinan Pusat akan berbincang dan menentukan keputusan muktamad, kata Naib Presiden PAS, Datuk Seri Dr Ahmad Samsuri Mokhtar.

“Apa jua keputusan tentang 27 kerusi itu sama ada bertanding atau pun tidak atau dengan siapa yang kita akan lawan.

“Kita akan bincangkan secara musyawarah di peringkat kepimpinan Pusat.

“Kita tengok macam mana sama ada kita tentang atau pun tidak kerana setiap kerusi itu tidak sama keadaannya,” katanya seperti dilapor Berita Harian, hari ini.

Mengulas lanjut, beliau berkata, kedudukan 27 kerusi adalah tidak sama dan bukannya semua berada dalam keadaan kritikal.

“27 kerusi itu jika kita lihat satu persatu pun tidak sama. Ada yang sangat kritikal dan ada yang tidak kritikal.

“Sekiranya berlaku tiga penjuru pun, suasananya begitu berbeza, Pakatan Harapan (PH) pun tidak sama dengan PH yang ada dulu.

“Lagipun trend pengundi pun pelbagai. Ada yang mahu melihat parti dan ada yang mahu melihat calon. Itulah suasana baharu dalam sistem demokrasi yang ada dalam negara kita,” katanya.


Stesen minyak boleh tambah had kuantiti simpanan RON 95

BANGI, 8 Syawal 1443H, Isnin – Bagi memastikan bekalan petrol mencukupi sepanjang musim perayaan, semua stesen minyak di seluruh negara dibenarkan menambah had kuantiti simpanan terutama petrol RON95.

Menteri Kementerian Perdagangan Dalam Negeri dan Hal Ehwal Pengguna, Datuk Seri Alexander Nanta Linggi berkata, pihaknya telah menjangkakan berlaku peningkatan jumlah kenderaan sepanjang musim perayaan berikutan peralihan negara ke fasa endemik dan pembukaan sempadan negara.

“Namun setiap stesen minyak mempunyai kadar had kuantiti simpanan yang berbeza tertakluk kepada luas premis dan sistem simpanan tangki bawah tanah (UGT) masing-masing.

“Berdasarkan Garis Panduan Pelesenan Barang-Barang Kawalan Berjadual (CSA), kadar had kuantiti ini ditentukan menerusi surat sokongan daripada Jabatan Bomba dan Penyelamat yang menentukan had kuantiti simpan yang sesuai.

“Bagi menghadapi sebarang kemungkinan dan memastikan bekalan mencukupi, KPDNHEP mengambil langkah awal dengan mengadakan sesi libat urus bersama Persatuan Pengusaha Stesen Minyak (PDAM) bagi pastikan semua stesen minyak berada dalam keadaan siap siaga,” katanya dalam kenyataan, hari ini.

Beliau berkata demikian sebagai mengulas aduan dan rungutan orang ramai berkaitan isu bekalan petrol RON 95 yang terjejas di beberapa kawasan, sempena sambutan Aidilfitri, baru-baru ini.

Mengulas lanjut, Alexander berkata, kelewatan kapal tangki yang membawa minyak untuk sampai di terminal di Bagan Luar, Pulau Pinang dan Kuantan, Pahang juga adalah penyumbang kepada berlakunya kehabisan bekalan minyak.

Selain itu, kapasiti tangki simpanan di stesen-stesen minyak tertentu juga tidak mampu untuk menampung permintaan pengguna.


Malaysia menuju ke dekad digital emas, perlukan lebih ramai tenaga kerja dan pakar

LONDON, 23 Zulkaedah 1444H, Isnin – Malaysia sedang menuju ke dekad digital emas dan berada di landasan untuk menjadi harimau digital Asia, justeru negara memerlukan lebih banyak tenaga kerja dan kepakaran, terutamanya dalam bidang data dan teknologi, kata Menteri Komunikasi dan Digital, Fahmi Fadzil.

Berucap kepada kira-kira 100 penuntut Malaysia di sini, beliau menekan bahawa pada masa depan dunia akan dikuasai digital dan sekurang-kurangnya satu perempat daripada ekonomi akan disumbang oleh ekonomi digital.

“Ekonomi digital merupakan sebahagian besar daripada masa depan kita. Kita memperoleh banyak pelaburan besar hampir setiap bulan. Hanya beberapa hari lepas, sebuah syarikat dari Australia melabur sebanyak RM3 bilion bagi membangunkan sebuah pusat data di Petaling Jaya. Minggu sebelumnya sebuah syarikat Amerika Syarikat (AS) juga komited untuk melabur RM3 bilion.

“Apa juga bidang yang anda ceburi, akan pasti ada aspek digital. Lebih-lebih lagi, pada zaman ini, perkara yang kita anggap sebagai pekerjaan konvensional tidak lagi berlaku.

“Banyak pekerjaan tradisional semakin hilang. Masa depan sangat mengujakan tetapi juga sangat mencabar,” katanya.

Malaysia menyasar mencapai pelaburan digital bernilai RM130 bilion menjelang 2025, yang menyumbang 25.5 peratus kepada keluaran dalam negara kasar (KDNK) negara.

Sementara itu, semasa majlis tersebut, Fahmi juga menasihati para pelajar agar kembali semula ke tahah air selepas tamat pengajian dan berkhidmat untuk negara.

“Selepas tamat pengajian, ramai daripada anda akan memilih sama ada kekal tinggal di sini atau kembali semula ke tanah air. Jika anda tinggal di sini, gunakan sepenuhnya peluang yang ada. Belajar bersungguh-sungguh dan satu hari nanti bawa pulang bakat dan pengalaman ke Malaysia. Pulang dan bantu Malaysia,” katanya.

Pada masa ini terdapat kira-kira 12,500 penuntut Malaysia di United Kingdom (UK).

Fahmi ketika ini berada di London bagi mengetuai delegasi Malaysia ke acara London Tech Week, yang akan dirasmikan Perdana Menteri UK, Rishi Sunak dan Datuk Bandar London, Sadiq Khan pada Isnin.

Acara itu yang berlangsung di Queen Elizabeth II Centre di London, dijangka dihadiri kira-kira 30,000 pengunjung.

Fahmi juga dijadualkan menyaksikan beberapa permeteraian memorandum persefahaman (MoU) dan 10 pengumuman kerjasama antara syarikat Malaysia dan antarabangsa pada Selasa. -Bernama


PRN Melaka tempat hukum wakil rakyat pentingkan diri

BANGI, 11 Rabiulawal 1443H, Isnin – Pilihan Raya Negeri (PRN) Melaka mampu menyuburkan proses demokrasi negara selain dijadikan tempat menghukum wakil rakyat yang pentingkan diri selepas menang dalam Pilihan Raya Umum Ke-14 (PRU14).

PRN juga diharap tidak mencemarkan sistem demokrasi seterusnya menghina rakyat dengan situasi ‘katak melompat-lompat’ seperti keadaan politik hari ini.

Ketua Dewan Pemuda Ikatan Malaysia (DPIM), Shahir Adnan berkatan semua parti politik tanpa mengira kecenderungan kepada kerajaan atau dipihak pembangkang, perlu dahulukan rakyat.

“Semua pihak perlu mengamalkan politik matang dan menghindari diri daripada menghamburkan kata-kata yang menyakitkan hati parti lain

“Kita menyeru semua pemimpin kerajaan dan pembangkang untuk kekal fokus dalam membendung wabak COVID-19 yang masih belum reda,” katanya dalam kenyataan, hari ini.

Situasi politik perlu dikawal kerana sehingga kini negara berada dalam lingkungan 7,000-9,000 kes harian.

“Jadi, fikirlah keadaan rakyat yang kini tersepit dan terhimpit.

“Jangan ulangi kesilapan lalu ketika PRN Sabah yang menyebabkan gelombang ketiga COVID-19 di negara kita,” katanya.

Pada masa sama, Shahril turut berharap Perikatan Nasional (PN) dan Barisan Nasional (BN) yang menjadi kerajaan hari ini mempunyai kesepakatan dan gabungan mantap untuk menang PRN Melaka.

Sejarah pernah menunjukkan pertandingan tiga penjuru memberikan kelebihan kepada Pakatan Harapan (PH).

“Contoh terdekat adalah enam daripada 15 kerusi yang dimenangi PH dalam PRU14 lalu yang sebenarnya kalah oleh gabungan undi jika digabungkan undi BN dan PAS (mungkin kini PN).

“Walaupun senario politik berubah sejak PRU14, namun strategi kekuatan gabungan dan muafakat adalah perkara tunjang dalam menentukan kemenangan,” katanya.

Katanya lagi, semua pihak perlu bertindak matang dan fahami konsep kesamarataan dan muafakat antara parti-parti politik.

“Ketika ini ego perlu dilandaikan demi rakyat. Jika tidak, rakyat akan hukum sekali lagi dengan lebih perit. Ketika itu, mungkin tiada lagi kawan politik yang akan hulurkan tangan ketika mereka lemas,” katanya.


Penduduk Gaza makin terdesak, perlu bantuan segera

RAMALLAH, 20 Safar 1443H, Isnin – Pihak Berkuasa Palestin menggesa Sudan menyerahkan semula aset yang didakwa digunakan untuk membantu Pergerakan Perjuangan Islam Palestin (Hamas).

Pegawai kanan Palestin, Hussein al-Sheikh yang rapat dengan Presiden Mahmoud Abbas menerusi ciapan di Twitter memaklumkan, dana berkenaan diperlukan untuk kegunaan penduduk terutama di Semenanjung Gaza.

“Kami harap Sudan, yang sentiasa menyokong rakyat dan negara mengembalikan semula bantuanyang dijanjikan.

“Ini memandangkan ramai rakyat terkepung dengan tentera Zionis dan memerlukan wang untuk membeli makanan terutama di Gaza,” katanya.

Tindakan rejim pengganas Israel mengepung dan menghukum rakyat Palestin tanpa alasan membuatkan keadaan kini semakin tertekan.

Menurut Biro Statistik Palestin (PCBC), kadar kemiskinan rakyat di Gaza kini mencapai 53 peratus, manakala kemiskinan yang melampau pula kini mencecah 38.8 peratus.

Lebih menyedihkan, kira-kira 68 peratus keluarga di Gaza kini tidak mempunyai makanan yang mencukupi.

Manakala 80 peratus lagi penduduk di situ bergantung sepenuhnya kepada bantuan yang disalurkan. – Agensi


Bahaya salah guna methamphetamine

PADA 11 Februari 2021, kita dikejutkan dengan kes seorang bapa tiri yang ditahan kerana menyebabkan kematian seorang kanak-kanak perempuan berusia 4 tahun di Gemas.

Hasil bedah siasat yang dijalankan oleh Hospital Tuanku Jaafar, Seremban mendapati terdapat kesan lebam di pergelangan tangan dan kaki di sebelah kiri dan kanan serta tiga batang tulang rusuk di sebelah kiri telah patah.

Terdapat juga kesan gigitan gigi dewasa di tangan kanan, bahu kanan dan pergelangan tangan kanan kanak-kanak malang ini, yang disahkan oleh pakar gigi di Hospital Kuala Kuala Lumpur.

Punca kematian kanak-kanak perempuan ini disahkan oleh doktor forensik akibat kecederaan di kepala oleh objek tumpul.

Suspek iaitu bapa tiri mangsa didapati positif dadah jenis methamphetamine dan juga mempunyai rekod kesalahan jenayah lampau serta kini ditahan reman selama tujuh hari sehingga 16 Februari.

Kes ini disiasat ketika ini di bawah Seksyen 31 (1) Akta Kanak-kanak 2001 iaitu

31. (1) Mana-mana orang, yang merupakan orang yang mempunyai pemeliharaan seseorang kanak-kanak— (a) yang menganiayai, mengabaikan, membuang atau mendedahkan kanak-kanak itu dengan cara yang mungkin akan menyebabkannya mengalami kecederaan fizikal atau emosi atau yang menyebabkan atau membenarkannya dianiayai, diabaikan, dibuang atau didedahkan sedemikian; atau (b) yang menganiayai dari segi seks kanak-kanak itu atau yang menyebabkan atau membenarkannya dianiayai sedemikian, melakukan suatu kesalahan dan apabila disabitkan boleh didenda tidak melebihi dua puluh ribu ringgit atau dipenjarakan selama tempoh tidak melebihi sepuluh tahun atau kedua-duanya.

Meskipun kes ini di bawah siasatan, saya ingin menarik perhatian berkenaan kesan penyalahgunaan methamphetamine, iaitu dadah yang yang diambil oleh suspek.

Ini bukan pertama kali di Malaysia di mana suspek kes jenayah yang menyebabkan kematian disahkan positif methamphetamine.

Malaysia juga pernah dikejutkan dengan beberapa kes lain, antaranya pada tahun 2020, seorang cucu yang positif methamphetamine membunuh neneknya di Kuching disebabkan neneknya enggan memberikannya duit.

Manakala pada 2018, seorang penyelenggara yang positif metamphetamine dan ganja telah menetak tiga orang adik beradik di Teluk Intan hingga mati.

Selain itu, seorang suspek yang positif dadah methamphetamine telah membunuh seorang wanita Indonesia ketika wanita itu membersihkan rumah ayahnya di Perak pada tahun 2017 serta beberapa lagi kes lain.

Methamphetamine adalah sejenis dadah sintetik yang turut dikenali sebagai syabu, crystal meth, speed dan ice serta mudah larut dalam air atau alkohol.

Methamphetamine juga adalah sejenis dadah kuat yang merangsang otak dan menyebabkan peningkatan perembesan hormon dopamin.

Statistik oleh Agensi Anti Dadah Kebangsaan pada Januari hingga Jun 2020 menunjukkan 60.3 peratus penyalahguna dan penagih dadah di Malaysia, iaitu seramai 57,587 orang menggunakan dadah jenis amphetamine seperti methamphetamine crystalline atau methamphetamine tablet.

Pengambilan methamphetamine pada awalnya akan menyebabkan perasaan gembira berlebihan (euphoria), rasa lebih bertenaga serta kurang rasa penat atau mengantuk.

Walaupun begitu, pengambilan dadah sintetik ini secara berterusan mengakibatkan ketagihan dan mengganggu sistem saraf otak manusia, di mana penagih semakin sukar mendapat rasa ‘euphoria’ dan ‘high’.

Ini menyebabkan penagih perlu mengambil dos yang lebih tinggi untuk mendapatkan kesan yang sama.

Akibat pengaruh yang methamphetamine kuat pada otak, penagih kemudian akan berasa gelisah, terlalu teruja, cepat marah serta agresif atau bersikap ganas.

Methamphetamine mengganggu kemampuan berfikir secara waras yang menyebabkan penagih mudah terlibat dalam perbuatan berisiko tinggi seperti jenayah ataupun perlakuan seks yang berbahaya.

Penagih juga boleh mendapat kesan psikosis seperti delusi (mempercayai perkara yang tidak wujud), paranoia, depresi, serta hilang pertimbangan.

Apabila dos yang diambil terlalu tinggi, penagih dadah ini boleh mengalami suhu badan yang terlalu tinggi, sawan, serangan jantung dan boleh membawa maut.

Kes penyalahgunaan dadah seperti methamphetamine perlu dibendung dengan segera sebelum ia mengakibatkan kesan yang teruk kepada individu tersebut atau masyarakat.

Sebarang aduan berkenaan aktiviti penyalahgunaan atau penagihan dadah boleh disalurkan kepada Agensi Anti Dadah Kebangsaan (AADK) melalui 6 cara, iaitu:

Sebarang aduan ke AADK akan mengambil masa selama tiga hari waktu bekerja untuk menerima maklum balas.

Maklumat serta identiti pengadu akan dirahsiakan oleh AADK seperti yang diperuntukkan di bawah Undang-undang Malaysia.

Penagih dadah yang diadu akan diambil tindakan mengikut Akta Penagih Dadah (Rawatan dan Pemulihan) 1983 dan Akta Dadah Berbahaya 1952.

Sama-sama kita memerangi penyalahgunaan dan penagihan dadah.

Aisya Nabilah binti Abd Rahman
Ahli Farmasi
Ikatan Pengamal Perubatan dan Kesihatan Muslim Malaysia (I-Medik)


Annuar Musa dialukan sertai PN

BANGI, 8 Syaaban 1444H, Rabu – Perikatan Nasional (PN) secara terbuka menerima Tan Sri Annuar Musa untuk menyertai gabungan itu.

Timbalan Pengerusi PN, Tan Sri Abdul Hadi Awang berkata, bekas Ahli Parlimen Ketereh ialah seorang pemimpin yang berwibawa yang boleh membaca politik tanah air.

“Beliau pemimpin yang berwibawa, yang boleh membaca politik tanah air.

“Beliau akan buat keputusan sendiri. Kita alu-alukan,” katanya seperti dilapor Sinar Harian, hari ini.

Isnin lalu, Annuar mengakui sudah bersedia untuk kembali ke arena politik dan menyertai parti yang selari dengan perjuangannya.

“Sudah tiba masanya kini untuk saya memikiran secara serius untuk kembali semula meneruskan perjuangan politik secara berparti, dengan memilih parti yang sesuai dengan jiwa perjuangan saya, dan parti yang benar-benar berjuang menegakkan syiar agama serta membela bangsa dan negara.

“Semoga ada parti yang sudi menerima saya untuk berkhidmat sebagai ahli biasa mereka,” kata Annuar

Selain PN, BERJASA juga memaklumkan terbuka menerima Annuar menyertai parti itu, apatah lagi asas perjuangan yang beliau mahukan adalah selari dengan BERJASA – berkaitan perjuangan bangsa dan agama.


Pahang benar ibadah korban tertakluk SOP

KUANTAN, 19 Zulkaedah 1442H, Rabu – Pahang membenarkan pelaksanaan ibadah korban tahun ini, tertakluk kepada syarat ditetapkan dan pematuhan terhadap prosedur operasi standard (SOP) Fasa Satu Kawalan Pergerakan dalam Pelan Pemulihan Negara.

Jabatan Agama Islam Pahang (JAIP) menerusi kenyataan di sini hari ini, memaklumkan ibadah itu hanya boleh dilaksana di masjid yang dibenarkan dan rumah penyembelihan Jabatan Perkhidmatan Veterinar (JPV) serta empat rumah penyembelihan ruminan swasta yang dilesenkan JPV di negeri ini.

Pihak terlibat juga perlu mengemukakan borang permohonan kepada pejabat agama Islam daerah yang diserahkan melalui pos, e-mel atau penghantaran secara pandu lalu sebelum 7 Julai, memandangkan urusan kaunter ditangguhkan buat masa ini.

“Ibadah korban boleh dilakukan selama empat hari bermula 20 Julai dalam dua sesi iaitu pagi dan petang dengan had maksimum lima ekor haiwan pada satu-satu sesi bagi mengelak kesesakan.

“Jumlah petugas melaksanakan ibadah itu daripada proses sembelihan hingga menimbang untuk setiap ekor haiwan tidak melebihi 10 orang dengan keutamaan diberikan kepada mereka yang telah menerima suntikan vaksin COVID-19,” menurut kenyataan itu.

Menurut JAIP, mereka yang ditugaskan dalam pasukan menyembelih perlu membuat ujian saringan COVID-19 di klinik kesihatan kerajaan atau swasta tiga hari sebelum melaksanakan ibadah tersebut dengan kos ujian boleh dimasukkan dalam yuran penyertaan korban.

Agihan daging korban pula hanya boleh dibuat secara pandu lalu atau dihantar ke rumah mereka yang layak tanpa sentuhan.

“Pelaksanaan ibadah korban tidak dibenarkan di kawasan dikenakan Perintah Kawalan Pergerakan Diperketatkan (PKPD). Peserta korban juga tidak dibenarkan untuk berada di kawasan pelaksanaan ibadah tersebut,” menurut kenyataan itu.

JAIP juga mengingatkan jawatankuasa pengurusan ibadah itu untuk memastikan semua SOP dipatuhi kerana pemantauan akan dilakukan oleh polis, penguat kuasa JAIP, JPV dan pejabat agama Islam daerah.

Mereka yang didapati gagal mematuhi syarat atau SOP ditetapkan boleh dikenakan kompaun atau didakwa di mahkamah di bawah Akta Pencegahan dan Pengawalan Penyakit Berjangkit 1988 (Akta 342).-  Bernama


Jangan biar agenda politik halang perpaduan rakyat

GEORGE TOWN, 27 Syaaban 1442H, Jumaat – Ahli politik dan parti politik tidak harus membiarkan cita-cita dan agenda mereka menjadi penghalang kepada perpaduan masyarakat, kata Menteri Perpaduan Negara Datuk Halimah Sadique.

“Ahli politik mempunyai agenda dan cita-cita yang besar tapi jangan pula menjadi faktor kepada pecah-belahnya masyarakat.

“Agenda dan cita-cita seseorang tidak seharusnya dibawa ke dalam masyarakat sehingga mengganggu proses perpaduan,” katanya dalam sidang media selepas menyaksikan majlis menandatangani memorandum persefahaman (MoU) di antara Universiti Sains Malaysia (USM) dan kementeriannya, di sini hari ini.

Beliau berkata masyarakat di Malaysia secara amnya mempunyai semangat perpaduan dan ini dibuktikan dengan kemampuan mereka bekerja dan hidup dalam keadaan harmoni walaupun mempunyai latar belakang yang berbeza.

Mengulas majlis hari ini, Halimah berkata dua MoU yang ditandatangani adalah berlandaskan objektif utama iaitu Pembangunan Pelan Merakyatkan Perpaduan – Karib Aksesibiliti Majmuk Inklusiviti (KAMI) dan Pemerkasaan Pelan Tindakan Pembangunan Masyarakat India.

“Saya harap kedua-dua pelan ini dapat dilaksanakan sebelum akhir tahun,” katanya.

Sementara itu, Naib Canselor USM Prof Dr Faisal Rafiq Mahamd Adikan berkata kedua-dua pelan tersebut dijangkakan dapat mendokong tiga aspirasi utama perpaduan negara, iaitu membina rakyat yang patriotik dan demokratik, membentuk identiti nasional; dan memperkukuh ekosistem perpaduan.

“Pembangunan dan pemerkasaan pelan perpaduan yang diterajui oleh USM dengan sokongan ampuh daripada Kementerian Perpaduan Negara dijangkakan dapat memberikan sumbangan kepada dasar kerajaan dan pengimplementasian sistem penyampaian dengan jayanya,” katanya.

Beliau sebelum itu mewakili USM menandatangani MoU tersebut manakala kementerian berkenaan diwakili Ketua Setiausahanya Datuk Wan Suraya Wan Md Radzi dan majlis turut disaksikan oleh Pengerusi Lembaga Gabenor Universiti Datuk Dr Awang Adek Hussin. – Bernama


Semua guru dijangka terima vaksin sebelum September

KOTA TINGGI, 22 Zulhijjah 1442H, Ahad – Seramai 85,000 guru di seluruh negara yang masih belum mendapat suntikan vaksin COVID-19, dijangka menerima sekurang-kurangnya dos pertama vaksin itu sebelum sesi persekolahan dibuka September ini.

Menteri Kesihatan, Datuk Seri Dr Adham Baba berkata, ketika ini senarai penuh nama guru telah diberikan Kementerian Pendidikan Malaysia (KPM) kepada Pasukan Petugas Khas Imunisasi COVID-19 (CITF) dalam memastikan semua warga pendidikan divaksinasi sebelum sekolah dibuka.

Dr Adham berkata selain guru, anggota kumpulan pelaksana dan perkhidmatan sokongan termasuk pengendali kantin sekolah, pemandu bas dan van sekolah, serta pengawal keselamatan sekolah, juga akan mendapatkan suntikan vaksin COVID-19 dalam usaha mencapai imuniti di kawasan sekolah.

“…dan saya sendiri telah meneliti dan membuat permintaan kepada CITF untuk memberi suntikan vaksin kepada golongan ini sebelum September,” katanya kepada pemberita selepas meninjau Program Outreach Vaksinasi bersama Institut Jantung Negara (IJN) di Dewan Serbaguna Semanggar, di sini hari ini.

Setakat ini, 326,998 orang guru telah menerima sekurang-kurangnya satu dos vaksin manakala seramai 215,999 orang guru telah lengkap menerima dua dos vaksin COVID-19.

Mengenai pemberian vaksin kepada pelajar berusia 12 hingga 17 tahun, beliau berkata kementeriannya sedang meneliti data klinikal yang lebih tepat dan terkini daripada Pfizer sebelum membuat keputusan untuk menjalankan vaksinasi terhadap kumpulan itu.

Sementara itu, 1,500 vaksin telah diberikan kepada masyarakat Orang Asli dari Kampung Kempas Menang, Kampung Pasir Intan dan Kampung Sayung Pinang di daerah Kota Tinggi menerusi program outreach tersebut, yang bermula Jumaat lepas.

Seorang penerima, Norliah Salleh, 57, menyifatkan usaha yang dilaksanakan kerajaan bersama IJN itu amat memudahkan proses pemberian vaksin kepada masyarakat yang berada di pedalaman.

“Saya mulanya takut, tapi dah cucuk saya rasa baik sahaja, harapnya selepas ini boleh ziarah cucu dan tadi semuanya lancar,” katanya yang berasal dari Kampung Kempas Menang.

Senada dengan Norliah, Amirul Rahim, 25, berkata, meskipun masih belum dilindungi seratus peratus, beliau bersyukur dapat melunaskan tanggungjawab sebagai anggota masyarakat yang prihatin untuk sama-sama berusaha mencapai imuniti kelompok.

“Kita buat untuk lindungi diri dan keluarga semua, jadi saya rasa bersyukur dan segala proses hari ini berjalan sangat lancar, tiada masalah,” katanya yang bekerja sendiri. – Bernama


Tarif asas elektrik kekal

KUALA LUMPUR, 17 Zulkaedah 1442H, Isnin – Tiada kenaikan tarif asas elektrik bagi tempoh 1 Julai sehingga 31 Disember depan setelah kerajaan bersetuju membiayai pemberian rebat sebanyak dua sen/kWj melibatkan peruntukan RM493 juta.

Menteri Tenaga dan Sumber Asli, Datuk Seri Dr Shamsul Anuar Nasarah berkata, pemberian rebat melalui peruntukan dana Kumpulan Wang Industri Elektrik (KWIE) itu menjadikan tarif asas elektrik kekal pada kadar 39.45 sen/kWj dan dianggarkan seramai 9.44 juta pengguna akan terus menikmati rebat tersebut.

Beliau berkata, selaras dengan pelaksanaan mekanisme penetapan tarif elektrik di Semenanjung yang dilaksanakan sejak 2014, pelarasan kos penjanaan elektrik perlu dilaksana setiap enam bulan melalui mekanisme Pelepasan Kos Tidak Seimbang (ICPT) dan bagi tempoh 1 Julai hingga 31 Disember 2021, kos ICPT perlu diselaraskan berjumlah RM638.98 juta.

“Peningkatan kos ICPT berlaku berikutan peningkatan kos pembekalan gas dan arang batu bagi tempoh Januari hingga Jun 2021. Ini bermakna kadar rebat elektrik yang boleh dilepaskan kepada pengguna ialah sebanyak 1.13 sen/kWj berbanding kadar rebat bagi tempoh Januari hingga Jun 2021 iaitu dua sen/kWj.

“Mengambil kira cabaran dan kesukaran dihadapi rakyat berikutan pelaksanaan Perintah Kawalan Pergerakan bagi mengekang penularan COVID-19, kerajaan bersetuju membiayai pemberian rebat tambahan 0.87 sen/kWj agar tidak berlaku kenaikan tarif elektrik dan mengekalkan sebagaimana sekarang,” katanya pada sidang media secara maya mengenai tarif elektrik hari ini.

Beliau berkata, pemberian rebat tambahan itu membolehkan semua pemilik akaun Tenaga Nasional Berhad (TNB) menikmati purata diskaun sebanyak lima peratus bagi tempoh tersebut (1 Jul hingga 31 Disember 2021).

Shamsul Anuar berkata bagi pengguna di Kulim High Technology Park (KHTP) yang mendapat bekalan elektrik daripada NUR Power Sdn. Bhd, kerajaan juga bersetuju untuk memberi rebat elektrik sebanyak dua sen/kWj kepada pengguna bukan domestik bagi tempoh 1 Julai hingga 31 Disember 2021.

“Ini kali pertama pengguna bukan domestik di KHTP menikmati rebat elektrik sejak mekanisme penetapan tarif Incentive-Based Regulations dilaksanakan pada 2017.

“Pemberian rebat ini dilaksanakan berikutan berlakunya penurunan harga bahan api gas dan bekalan elektrik pukal TNB pada separuh tahun pertama 2021 serta penjimatan daripada pelarasan kos sebenar bahan api bagi tempoh Julai hingga Disember 2020,” katanya.

Shamsul Anuar berkata, kerajaan juga bersetuju memberi diskaun bil elektrik secara bersasar kepada pengguna domestik dan bukan domestik bagi tempoh Julai hingga September 2021 untuk Semenanjung dan Sabah dan perkara itu akan diumumkan Perdana Menteri, Tan Sri Muhyiddin Yassin.

Selain itu, beliau berkata, golongan miskin tegar dengan pendapatan RM1,169 ke bawah yang berdaftar di dalam Sistem e-Kasih adalah layak mendapat rebat bil elektrik RM40.

“Sehingga Mei 2021, jumlah Ketua Isi Rumah (KIR) yang layak ialah 282,182. Bagaimanapun, hanya 113,745 atau 40.31 peratus daripada KIR yang layak telah mengemas kini nombor akaun bil elektrik mereka.

“Oleh itu, saya menyeru agar mereka yang layak untuk mengemas kini nombor akaun dengan pihak utiliti bagi membolehkan mereka menikmati rebat bil elektrik berkenaan,” katanya.-  Bernama


Pintu sempadan Arar dibuka semula selepas 30 tahun

BAGHDAD, 3 Rabiulakhir 1442H, Khamis – Iraq dan Arab Saudi membuka semula pintu sempadan gurun Arar, semalam selepas 30 tahun penutupannya, kata Suruhanjaya Sempadan Baghdad.

Pegawai atasan termasuk Menteri Dalam Negeri Iraq dan Ketua Suruhanjaya Sempadannya melakukan perjalanan dari Baghdad untuk membuka semula sempadan Arar secara rasmi.

Duta Besar Arab Saudi ke Iraq, Abdulaziz Khalid turut serta dalam upacara memotong reben bersama Menteri Dalam Negeri Iraq.

Arar ditutup sejak tahun 1990 setelah kedua-dua negara memutuskan hubungan berikutan Saddam Hussein menyerang Kuwait.

Sehingga kini, sempadan itu hanya akan dibuka sekali setahun untuk menunaikan ibadah haji di Makkah.

Bagaimanapun, sempadan itu kembali dibuka kerana Perdana Menteri Iraq sekarang, Mustafa al-Kadhimi dikatakan mempunyai hubungan rapat dengan pemerintah Arab Saudi, Putera Mahkota Mohammed bin Salman.

Baghdad melihat Arar sebagai sempadan alternatif yang berpotensi selain dengan negara jiran timur, Iran di mana Iraq membawa sebahagian besar importnya.

Iraq adalah pengeluar kedua terbesar dalam organisasi minyak OPEC, yang diungguli oleh Arab Saudi.

Namun, infrastruktur minyak, gas dan elektriknya sangat ketinggalan zaman serta tidak cekap tetapi harga minyak yang rendah tahun ini telah menghentikan usaha untuk memperbaikinya.

Syarikat antarabangsa dan negara-negara asing juga mengadu rasuah yang berleluasa, sehingga menyukarkan pelaburan.

Kerajaan Al-Kadhimi telah berusaha merancakkan pelaburan asing dengan pantas, termasuk sokongan Arab Saudi untuk tenaga dan pertanian. – Agensi


Ajak ziarah rumah ibadat agama lain dibimbangi jadi normalisasi

Oleh Ainul Illia Meor Suzurudin

BANGI, 28 Syaaban 1444H, Selasa – Umat Islam sama sekali tidak digalakkan menyertai mana-mana program yang menjurus kepada pengenalan terhadap agama lain.

Ketua Aktivis Muafakat, Haji Rashidi Haris berkata, tidak ada dolak dalih atau alasan yang membolehkan umat Islam beria-ia mengkaji, membuat perbandingan sehingga mendedahkan mereka  untuk memilih agama lain.

Merujuk Surah Ali Imran ayat 85, Islam adalah satu-satunya agama yang selamat dan pengesahan ini dimeterai dalam al-Quran dengan firman Allah “Dan sesiapa yang mencari agama selain agama Islam, maka tidak akan diterima daripada-nya, dan ia pada hari akhirat kelak dari orang-orang yang rugi.

Justeru beliau berkata, mengunjungi gereja hatta rumah ibadat agama lain bagi tujuan santai-santai boleh mengundang kesyirikan.

“Keyakinan pelawat dengan apa yang disampaikan berisiko mengundang syirik jika ia mula meyakininya sekali gus mendedahkannya melakukan dosa-dosa besar,” katanya kepada Ismaweb.net.

Mengulas lanjut, Haji Rashidi berkata, semua harus sedar bahawa masih ramai lagi umat Islam akhir zaman yang imannya dikatakan seperti kertas nipis dan seperti buih di tepi lautan.

“Muafakat tidak melarang jika ada keperluan untuk mereka pergi ke rumah ibadat agama lain dengan tujuan meninjau masalah dan memahami isu rakyat yang dipimpin, dengan syarat tidak mengikut acara keagamaan itu.

“Tetapi situasi ini tidak boleh disamakan dengan kegiatan membuat ajakan terbuka tanpa mengira agama untuk dibawa ke gereja bagi mendengar dakyahnya. Ini salah,” katanya lagi.

Beliau turut kesal kerana wujud penganjuran program mengajak semua pihak bukan Kristian untuk melawat gereja dan mempersoalkan keperluan mempromosikannya secara umum.

“Apakah ini sebahagian perancangan Kristianisasi jangka panjang untuk normalisasi orang lain terhadap agama itu, termasuk kepada umat Islam?,” soalnya.

Berikutan itu, Haji Rashidi meminta kerajaan dan Perdana Menteri mengambil tindakan tegas terhadap pihak yang menyebarkan ideologi dan dakyah agama lain di negara ini.

“Beranikah PM mengambil tindakan tegas sebagaimana beliau memberi peringatan kepada Tun Dr Mahathir Mohamad agar tidak mencetuskan agenda rasis (angkat bangsa Melayu), bagaimana pula dengan YB DAP juga boleh dikira rasis sebab angkat agamanya, atau bagaimana?,” katanya.


Portfolio KPM patut diberi pada individu matang

BANGI, 15 Jamadilawal 1444H, Sabtu – Hanya ahli politik yang berpengalaman dan matang sewajarnya dilantik untuk memegang portfolio dan kementerian penting seperti Kementerian Pendidikan (KPM) supaya dapat mereformasi sistem pendidikan negara.

Penganalisis Politik dari Universiti Teknologi Malaysia (UTM), Dr Mazlan Ali berpendapat, portfolio yang dianggap kerusi panas seperti KPM itu mestilah dilantik daripada individu yang matang.

“Sepatutnya portfolio penting itu diberikan kepada individu yang lebih berpengalaman – individu mempunyai tahap kematangan yang tinggi supaya mampu menangani isu-isu pendidikan dan mesti ditangani dengan baik.

“Individu yang pegang portfolio ini juga mestilah individu yang faham pelbagai aspek-aspek termasuk sejarah dan prinsip Perlembagaan untuk menangani sebarang isu berhubung sistem pendidikan negara,” katanya seperti dipetik TV Pertiwi, hari ini.

Beliau berkata demikian sebagai mengulas pelantikan Menteri Pendidikan baharu, Fadhlina Sidek dan timbalannya, Lim Hui Ying.

Pada 2 Disember lalu, Perdana Menteri, Datuk Seri Anwar Ibrahim mengumumkan barisan Kabinet baharu yang didominasi muka-muka baharu termasuk Menteri Pendidikan, Fadhlina Sidek dan beberapa yang lain.

Semalam, Anwar sekali lagi mengumumkan senarai 27 Timbalan Menteri daripada Kabinet kerajaan campuran.

Bagaimanapun, Dr Mazlan berharap Fadhlina yang juga Ahli Parlimen Nibong Tebal itu dapat menguruskan KPM dengan baik dan sekali gus membawa kemajuan dalam pendidikan negara.

Katanya, kedua-dua menteri dan timbalan di kerusi panas berkenaan perlu belajar portfolio berkenaan dan mendapatkan nasihat dan pandangan daripada pakar-pakar pendidikan negara.


Isu pengampunan diraja Najib hanya burukkan lagi imej UMNO

BANGI, 19 Ramadan 1444H, Isnin – Isu permohonan Pengampunan Diraja yang sedang diusahakan UMNO ke atas bekas Presidennya, Datuk Seri Najib Razak hanya akan memburukkan lagi imej parti itu di mata rakyat.

Naib Presiden BERJASA, Muhammad Lukman Al Hakim Mohamad berkata, UMNO sepatutnya fokus memperbaiki imej dan gerak kerja parti selepas kalah teruk dalam Pilihan Raya Umum Ke-15 (PRU15) lalu.

Beliau berkata, ketiadaan Najib yang sebelum ini dianggap sebagai ‘beban’ kepada parti seharusnya mempercepatkan lagi proses transformasi berkenaan.

“Apa asas pengampunan terhadap perompak terbesar dalam sejarah negara ini?

“Mengapa UMNO yang berada dalam kerajaan yang memperjuangkan integriti kini ingin membebaskan perompak yang telah terbukti bersalah?,” katanya.

Atas sebab itu, Muhammad Lukman tidak bersetuju dengan rancangan UMNO memohon pengampunan bagi pihak Najib kerana boleh dipertikaikan secara teknikal jika mengikut prosedur sedia ada.

Beliau berkata, bekas Perdana Menteri itu dipenjara pada 23 Ogos 2022 dan pernah memohon pengampunan pada 2 September 2022, bermakna Najib hanya boleh meminta semula pengampunan pada 23 Ogos 2025.

“Kalau pun isu teknikal ini selesai, hakikatnya motif UMNO untuk meminta pengampunan bagi pemimpin tertinggi negara yang telah terbukti bersalah itu sangat lemah, tidak berprinsip dan bakal memburukkan lagi imej parti di mata rakyat Malaysia.

“Mengikut rekod, keputusan terhadap Najib mendapat konsensus semua hakim dan semasa rayuan dibuat dan kelima-lima hakim juga mendapati tidak ada kecacatan dalam keputusan tersebut dan mengekalkan hukuman.

“Ia adalah keputusan yang mantap dan tidak berbelah bagi tanpa sebarang keraguan,” katanya.

Justeru, Muhammad Lukman berpendapat, Presiden UMNO, Datuk Seri Ahmad Zahid Hamidi sepatutnya menunggu kes beliau selesai dahulu sebelum memimpin UMNO dan menentukan hala tuju yang dilihat amat canggung.

Beliau turut percaya, transformasi UMNO juga memerlukan kepada tindakan mengeluarkan Ahmad Zahid, bukan memasukkan semula Najib ke dalam parti dengan cara membebaskannya.

Sebelum ini media melaporkan, Majlis Kerja Tertinggi (MKT) UMNO memohon ihsan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah untuk mempertimbangkan pengampunan penuh kepada bekas Presiden parti itu sebagaimana kuasa yang diperuntukkan mengikut Perkara 42 (1) Perlembagaan Persekutuan.

Sehubungan itu, MKT sebulat suara bersetuju untuk memohon menghadap bagi mempersembahkan warkah rayuan kepada Yang di-Pertuan Agong berserta memorandum yang ditandatangani seluruh kepimpinan UMNO daripada 191 bahagian termasuk Wanita dan sayap Pemuda dan Puteri.


Kebun haram: MCA tunggang nama permuafakatan!

BANGI, 19 Muharram 1442H, Isnin – Pertubuhan-Pertubuhan Pembela Islam (PEMBELA) secara sinis menyindir ahli politik Melayu dengan mendakwa mereka lebih gemar menang bersorak namun kampung tergadai.

Menerusi hantaran di Facebook, PEMBELA mendakwa, ahli politik Melayu seolah-olah cuba menutup hakikat bahawa MCA juga berusaha sebagaimana DAP membela penceroboh tanah kerajaan di Raub, Pahang.

“Berapa ramai yang tahu MCA sedang bergerak di belakang tabir berjumpa dengan exco negeri untuk berunding macam-macam?

“Dan exco negeri tersebut adalah dari parti Melayu yang ‘menang bersorak’ itu tadi,” katanya sinis.

Pertubuhan bukan kerajaan (NGO) itu berkata demikian merujuk kepada perjumpaan Naib Presiden MCA, Senator Datuk Seri Ti Lian Ker bersama-sama Exco kerajaan negeri, Datuk Abd Aziz Mat Kiram yang difahamkan cuba mencari jalan penyelesaian berhubung isu penceroboh tanah kerajaan negeri Pahang.

Terdahulu, Lian Ker berkata, sementara ada pihak cuba mengeksploitasi dan memomokkan peneroka-peneroka dengan memutar belitkan isu di luar perspektif semata-mata atas naratif perkauman, pihaknya bersama-sama exco tempatan cuba mencari penyelesaian dengan memberi pertimbangan kepada sosioekonomi.

“… dan perundangan melalui perspektif yang sihat, secara hemah dan positif. Syabas kepada permuafakatan!,” katanya.

Dalam perkembangan sama, PEMBELA merayu kepada parti politik Melayu supaya jujur dalam perjuangan mereka.

“Tolonglah jujur dalam perjuangan. Lihatlah apa yang berlaku dalam isu UEC, isu sekolah vernakular, kempen BMF dan sebagainya. Depan cakap lain, belakang buat lain.

“Akhir sekali, apabila pilihan raya, beri kerusi majoriti Melayu untuk diwakili bukan Melayu. Hipokrit,” tegasnya.


Bantuan kemanusiaan di Gaza terhalang akibat serangan darat Israel

GAZA, 19 Rabiulakhir 1445H, Jumaat – Pejabat Penyelarasan Hal Ehwal Kemanusiaan PBB (OCHA) menegaskan serangan darat Israel menghalang usaha penyerahan bantuan kepada 300,000 penduduk Palestin yang kehilangan tempat tinggal di Semenanjung Gaza.

Tentera pengganas Israel giat meluaskan serangan udara dan darat ke atas Gaza sejak 7 Oktober lalu, menandakan hampir sebulan wilayah itu berdepan pengeboman tanpa henti.

“Operasi darat Israel yang berterusan di utara Gaza menghalang penghantaran bantuan kemanusiaan kepada kira-kira 300,000 orang yang hilang tempat tinggal,” kata OCHA dalam satu kenyataan.

Rabu lalu, Hospital Persahabatan Turkiye-Palestin, satu-satunya hospital awam untuk pesakit kanser di Semenanjung Gaza, tidak beroperasi kerana serangan Israel dan kekurangan bahan api.

“Hospital kanser utama Gaza kehabisan bahan api dan terpaksa menghentikan perkhidmatannya, sekali gus meletakkan nyawa 70 pesakit kanser dalam bahaya,” kata kata OCHA.

Sejak konflik tercetus, sejumlah 9,061 rakyat Palestin syahid dalam serangan ganas rejim Israel ke atas wilayah terkepung itu.

Selain jumlah korban yang tinggi, Gaza juga berdepan pemindahan penduduk secara besar-besaran, termasuk kekurangan bekalan asas akibat pengepungan Israel. – Agensi


PH hantar tiga nama anggotai jawatankuasa khas bebas darurat

KUALA LUMPUR, 8 Jamadilakhir 1442H, Khamis – Pakatan Harapan (PH) telah mengemukakan nama tiga Ahli Parlimen untuk menjadi sebahagian daripada jawatankuasa khas bebas yang akan memberi nasihat kepada Yang di-Pertuan Agong mengenai keadaan darurat.

Mereka ialah Datuk Seri Saifuddin Nasution Ismail (Ahli Parlimen Kulim Bandar Baru), Anthony Loke (Ahli Parlimen Seremban) dan Datuk Seri Dr Dzulkefly Ahmad (Ahli Parlimen Kuala Selangor).

Saifuddin, yang juga Setiausaha Agung PH mengatakan, surat rasmi telah dihantar kepada Menteri di Jabatan Perdana Menteri, Datuk Takiyuddin Hassan mengenai pencalonan nama tersebut.

“Perwakilan pembangkang ke dalam jawatankuasa bebas khas ini tidak mengubah pendirian kami bahawa alasan yang dikemukakan oleh Perdana Menteri mengenai perlunya pengisytiharan darurat masih tidak dapat diterima.

“Kami dan majoriti Ahli Parlimen juga percaya bahawa pengisytiharan darurat ini perlu berakhir dan Parlimen perlu bersidang semula tidak lama lagi,” katanya dalam satu kenyataan yang ditandatangani bersama oleh Saifuddin, Loke dan Datuk Dr Hatta Ramli dari Parti Amanah Negara (PAN).

Jawatankuasa bebas khas itu bertujuan memberi nasihat kepada Agong mengenai berapa lama tempoh darurat diperlukan agar keadaan menjadi teratur.

Pada 12 Januari, Yang di-Pertuan Agong telah memutuskan agar darurat berkuat kuasa sehingga 1 Ogos atau lebih awal sekiranya jumlah kes COVID-19 dapat dikendalikan dan dikurangkan dengan berkesan.

Keadaan darurat dikuatkuasakan di seluruh negara sebagai langkah proaktif untuk mengekang wabak COVID-19.


UMNO berdepan risiko besar jika PRU15 tahun ini

Oleh Zuhayati Yazid

BANGI, 6 Rabiulawal 1444H, Isnin – Kebijaksanaan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah menjadi penentu sama ada Pilihan Raya Umum ke-15 (PRU15) diadakan tahun ini seperti kehendak UMNO atau sebaliknya.

Walaupun Seri Paduka akan membuat keputusan berdasarkan nasihat Perdana Menteri dan Jemaah Kabinet, namun baginda juga berhak mempertimbangkan wajar atau tidak, perlu atau tidak PRU15 diadakan tahun ini, kata penganalisis politik, Prof Dr Mohd Azizuddin Mohd Sani.

“Buat masa ini, semuanya bergantung kepada kebijaksanaan Seri Paduka yang menilai dari pelbagai sudut terutama keselamatan dan faktor -faktor lain.

“Sekiranya tiada halangan, baginda akan membuat keputusan tapi disebabkan tempoh masa untuk mengadakan PRU15 masih ada sehingga September tahun depan kemungkinan PRU akan ditangguhkan,” katanya kepada Ismaweb.net, hari ini.

Mengulas lanjut, Prof Mohd Azizuddin berkata, sekiranya PRU15 diteruskan pada tahun ini ia akan memberi risiko kepada UMNO, walaupun negara sebelum ini berpengalaman mengadakan PRU pada musim tengkujuh.

UMNO mungkin melihat kepada faktor-faktor lain terutama momentum kekuatan partinya, menyebabkan mereka yakin menang besar dalam PRU15.

“Lagipun memang UMNO dari dulu lagi mahu awalkan PRU15.

“Nak teruskan PRU15 pun boleh tapi bagi saya akan ada risiko besar kepada UMNO dan bukan bagi kesan kepada Seri Paduka yang membenarkan pembubaran,” katanya.

Beliau juga berpandangan, adalah lebih wajar supaya PRU15 ditangguh memandangkan tempoh tamat penggal adalah sehingga September tahun depan.

Jumaat lalu, Majlis Tertinggi (MT) UMNO mahu Parlimen dibubarkan dalam masa terdekat bagi membolehkan Pilihan Raya Umum ke-15 (PRU15) diadakan tahun ini.

Setiausaha Agung UMNO Datuk Seri Ahmad Maslan berkata, ketetapan itu adalah antara dicapai pada Mesyuarat MT UMNO yang diadakan selepas perjumpaan lima pemimpin tertinggi UMNO atau dikenali ‘Top 5’.


Tidak wajar dakwa Pasukan Khas Jihad Tangani Inflasi gagal

PUTRAJAYA, 15 Safar 1444H, Isnin – Adalah tidak wajar untuk menuduh Pasukan Khas Jihad Tangani Inflasi gagal berikutan kenaikan Kadar Dasar Semalaman (OPR), yang diumumkan Bank Negara Malaysia (BNM) baru-baru ini, kata Pengerusinya Tan Sri Annuar Musa.

Dalam sidang media selepas mempengerusikan mesyuarat pasukan khas itu di sini hari ini, Annuar berkata hal berkaitan polisi monetari negara bukan diputuskan pasukan khas itu atau Kabinet, tetapi diputuskan oleh Jawatankuasa Dasar Monetari (MPC) di bawah BNM, yang mempunyai rekod cemerlang dalam pengurusan ekonomi negara.

“Tidak wajar seorang Ahli Parlimen kata OPR dinaikkan 25 mata oleh sebab itu jawatankuasa gagal. Terlalu dangkal cara penilaian terhadap pengurusan ekonomi negara,” kata Annuar mengulas gesaan Pengerusi DAP Lim Guan Eng supaya pasukan khas itu dibubarkan.

Lim pada Jumaat lepas menggesa Perdana Menteri Datuk Seri Ismail Sabri Yaakob untuk membubarkan Pasukan Khas Jihad Tangani Inflasi serta menyifatkan mereka tidak berkesan, cekap dan relevan, untuk membendung kenaikan harga.

Memetik kenyataan BNM bahawa kenaikan OPR disebabkan tekanan inflasi, Lim yang juga Ahli Parlimen Bagan berkata perkara itu pada dasarnya menafikan dakwaan Annuar bahawa inflasi dalam keadaan terkawal.

BNM pada 8 Sept menaikkan OPR sebanyak 25 mata asas kepada 2.50 peratus, kenaikan kadar kali ketiga berturut-turut dibuat bank pusat itu.

Annuar berkata negara tertentu telah mengambil langkah drastik dengan menaikkan kadar OPR sebanyak 75 mata asas kerana mengalami tekanan inflasi yang tinggi tetapi di Malaysia, proses memulihkan OPR ke tahap stabil dibuat secara beransur-ansur dengan 25 mata asas.

“Tidak perlulah merasa sangsi atas tindakan yang dilakukan MPC, kerana mereka melihat kepada keseluruhan senario untuk memastikan negara mempunyai dasar monetari yang baik,” kata Menteri Komunikasi dan Multimedia itu.

Annuar berkata komitmen Pasukan Khas Jihad Tangani Inflasi akan diteruskan, untuk menangani inflasi walaupun bukan satu isu yang mudah.

Beliau berkata pasukan khas berkenaan bukan diwujudkan secara ad hoc kerana ia merupakan jawatankuasa berasaskan kertas Jemaah Menteri yang disediakan Unit Perancang Ekonomi Unit Perancang Ekonomi (EPU) Jabatan Perdana Menteri.

“Tidak boleh menunding jari, tolak bola sana sini. Kabinet ambil pendekatan secara terus dan juga menguruskan satu persatu setiap permasalahan rakyat yang tidak boleh dibiarkan begitu sahaja,” katanya menambah perlu ada kerjasama antara semua pihak dan tidak bekerja secara silo.

Mengenai keresahan kejatuhan nilai ringgit, Annuar berkata keresahan tentang penurunan nilai ringgit itu sebenarnya adalah terhadap nilai ringgit berbanding nilai mata wang tertentu khususnya dolar Amerika dan dolar Singapura, berbanding USD nilai ringgit melemah tujuh peratus dan 3.9 peratus berbanding dolar Singapura.

Namun, katanya kalau dilihat secara menyeluruh, nilai ringgit adalah mengukuh berbanding mata wang negara dagangan tertentu, contoh nilai ringgit berbanding Yen Jepun mengukuh 15.5 peratus dan berbanding pound Britain mengukuh 8.2 peratus, mengukuh berbanding won Korea 7.3 peratus dan Euro 4.4 peratus.

“Bagi yang benar-benar memahami melihat daripada keseluruhan nilai mata wang, pretasi kita adalah baik dari segi itu, tetapi berbanding USD ada perkara fundamental yang diteliti BNM sepanjang masa dan membuat penyelarasan tertentu termasuk mengawal selia kenaikan OPR,” katanya. – Bernama


Taliban rampas bandar besar di Afghanistan utara

KABUL, 6 Muharram 1443H, Ahad – Kumpulan militan Taliban telah merampas bandar besar di Afghanistan utara, dan sedang menghampiri ibu negara, kurang dari tiga minggu sebelum Amerika Syarikat (AS) menyelesaikan isu penarikan tenteranya.

Mazar-i-Sharif, bandar terbesar keempat di negara itu, dilaporkan jatuh di bawah kawalan Taliban.

Pasukan keselamatan dari Mazar-i-Sharif pula melarikan diri ke arah sempadan, kata ketua dewan wilayah Balkh, Afzal Hadid, kepada agensi berita Reuters.

“Taliban telah menguasai Mazar-i-Sharif. Semua pasukan keselamatan telah meninggalkan kota Mazar.

“Bandar itu nampaknya telah jatuh tanpa pertempuran, walaupun pertempuran sporadik masih berlaku,” katanya.

Seorang Ahli Parlimen dari wilayah Balkh, Abas Ebrahimzada membetitahu agensi berita The Associated Press bahawa tentera negara menyerah terlebih dahulu, yang menyebabkan militan pro-pemerintah dan pasukan lain kehilangan semangat dan menyerah dalam menghadapi serangan Taliban yang dilancarkan lebih awal pada hari Sabtu.

Ebrahimzada mengatakan Abdul Rashid Dostum dan Ata Mohammad Noor – bekas orang kuat yang memerintah ribuan pejuang – telah melarikan diri dari wilayah itu dan lokasi mereka tidak diketahui.

Taliban telah membuat gerakan besar dalam beberapa hari terakhir, termasuk merampas Herat dan Kandahar, bandar kedua dan ketiga terbesar di negara ini.

Kini ia telah menguasai sekitar 22 dari 34 wilayah Afghanistan sejak 6 Ogos, meninggalkan kerajaan yang disokong Barat dengan sejumlah besar wilayah di tengah dan timur, serta ibu negara, Kabul.

Presiden AS, Joe Biden pada hari Sabtu meningkatkan jumlah tentera Amerika yang dihantar ke Afghanistan untuk membantu memindahkan pegawai kedutaan dan orang awam Afghanistan, dan memberi amaran kepada Taliban, yang menuju ke Kabul, untuk tidak menghalang misi tersebut.

Setelah berunding dengan pasukan keselamatan kebangsaan, Biden mengatakan sejumlah kira-kira 5,000 tentera AS – dari 3,000 – kini dikerahkan untuk mengatur pemindahan dan mengakhirkan misi AS setelah 20 tahun di lapangan.

Pada hari Sabtu, Taliban menawan seluruh wilayah Logar, di selatan Kabul, dan menahan pegawai tempatan, kata Hoda Ahmadi, seorang Ahli Parlimen dari wilayah itu.

Dia mengatakan Taliban telah sampai di daerah Char Asyab, hanya 11km (7 batu) di selatan ibu negara. – Agensi


MetMalaysia sahkan hujan batu landa Kuala Lumpur

BANGI, 22 Jamadilakhir 1443H, Selasa – Jabatan Meteorologi Malaysia (MetMalaysia) mengesahkan kejadian hujan batu dan angin kencang melanda beberapa kawasan di Kuala Lumpur bermula sekitar jam 4 petang pada Isnin.

Ketua Pengarah MetMalaysia, Muhammad Helmi Abdullah berkata, berdasarkan imej radar dan satelit, awan hujan dan ribut petir aktif mula dicerap memasuki ke Kuala Lumpur sekitar jam 3.30 petang.

Bagaimanapun katanya, hujan batu adalah satu fenomena biasa yang terjadi di negara ini.

“Hujan batu berlaku ketika kejadian ribut petir yang kuat berserta hujan lebat dan angin kencang.

“Apabila awam kumulonimbus yang aktif mencapai ketinggian 12 kilometer, suhu udara di dalam awan tersebut melepasi nilai ambang tahap beku dan pembentukan ketulan-ketulan ais di atas lapisan tersebut.

“Ais yang terbentuk di dalam awan turun bersama-sama hujan sebagai ketulan ais yang tidak sempat mencair sebelum sampai ke tanah,” katanya dalam kenyataan, hari ini.

Mengulas lanjut, Muhammad Helmi berkata, titisan hujan yang terbentuk sebagai ketulan-ketulan air batu kebiasaannya bersaiz kecil sekitar 1.5 sentimeter iaitu sebesar guli.

Katanya, kejadian hujan batu ini lazimnya berlaku setempat iaitu kawasan yang berada di bawah awan kumulonimbus.

“Tempoh kejadian hujan batu juga agak singkat iaitu sekitar 10 hingga 20 minit sahaja,” katanya.

Katanya lagi, untuk kejadian ribut petir pada tempoh tersebut, MetMalaysia telah mengeluarkan amaran ribut petir pada jam 2.55 petang meliputi kawasan Kuala Lumpur dan amaran berkuat kuasa sehingga jam 6 petang.

Maklumat cuaca terkini boleh diperolehi melalui laman web, aplikasi mobil myCuaca dan media sosial rasmi.

Orang awam juga boleh menghubungi talian hotline MetMalaysia bagi sebarang pertanyaan lanjut.


PRU15 selesaikan masalah negara? Orang politik jangan bodohkan rakyat: BERJASA

Oleh Zuhayati Yazid

BANGI, 6 Zulhijjah 1443H, Rabu – Para pemimpin tidak sepatutnya menjadikan Pilihan Raya Umum ke-15 (PRU15) sebagai alasan bagi menyelesaian pelbagai masalah yang dialami negara.

Presiden BERJASA, Ustaz Zamani Ibrahim berkata, ini kerana, segala permasalahan tersebut boleh diselesaikan melalui kebijaksanaan dan bukan dengan menyegerakan PRU.

“Orang politik jangan memperbodohkan rakyat dengan keadaan semasa dan PRU dijadikan penyelesaian masalah.

“Sekiranya PRU15 diadakan sekadar menukar orang, menukar parti A kepada parti B tetapi wataknya, sikap, hala tuju tidak berubah, masih lagi bawa agenda keuntungan peribadi dan parti, keadaan tetap sama malah rakyat akan terus terancam dengan isu-isu mendatang.

“Parti yang naik akan terikat dengan kapitalis dan negara masih juga tidak akan berubah sebaliknya terus kekal dengan pelbagai lagi masalah.

“Jadi saya melihat PRU bukan penyelesaian, negara perlukan kepimpinan yang baharu, berwibawa yang boleh bawa negara landasan yang tepat,” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Naib Presiden UMNO, Datuk Seri Mohamed Khaled Nordin yang mahu PRU15 disegerakan sebagai penyelesaian kepada masalah negara termasuk kenaikan harga barang dan kemelut politik hari ini.

Mengulas lanjut, Zamani berkata, negara perlukan perubahan dan ditadbir oleh barisan kepimpinan baharu yang berwawasan dan beragenda negarawan.

“Ini yang mampu menyelesaikan masalah rakyat dan negara.

“Hakikatnya rakyat hari ini dahagakan kepimpinan untuk bangunkan negara bukannya kepimpinan yang sama, yang berdepan masalah dalaman dan perpecahan,” tegas beliau.

Ditanya sama ada Barisan Nasional (BN) dan UMNO mampu membawa perubahan kepada rakyat sekiranya diberikan peluang untuk terus memerintah, beliau berpandangan parti itu berkecamuk selain berdepan masalah dalaman dan tidak mampu mentadbir negara dengan sempurna.

“Hakikatnya UMNO kini berdepan masalah dan berpenyakit, mana mungkin negara ini diserahkan kepada parti itu.

“Walaupun ahlinya besar namun parti itu berdepan ‘penyakit’ semesti parti itu akan sibuk akan mengubati penyakitnya, sibuk untuk selesaikan masalah dalaman mereka.

“Keadaan ini hanya memberi kesan kepada rakyat yang akan terus merana dan derita rentetan daripada masalah yang mereka hadapi,” katanya.


Hayat MN Pulau Pinang bergantung pada pimpinan pusat

TASEK GELUGOR, 26 Zulkaedah 1443H, Ahad – UMNO Pulau Pinang mengakui kewujudan Muafakat Nasional (MN) di negeri itu namun ‘jangka hayatnya’ kini bergantung kepada kata putus kepimpinan UMNO dan PAS di peringkat pusat.

Pengerusi Badan Perhubungan UMNO negeri, Datuk Musa Sheikh Fadzir berkata, sehingga kini UMNO negeri masih kekal ‘bersahabat’ baik dengan PAS.

Malah, beliau sendiri masih berhubung dengan Pesuruhjaya PAS negeri, Muhammad Fauzi Yusoff.

“Apa yang kita akan buat sekarang ialah tunggu dan lihat dulu macam mana.

“Tapi, apabila pusat (kepimpinan UMNO dan PAS) buat keputusan nanti, PAS Pulau Pinang pastinya akan ikut akan apa keputusan pemimpin buat. Kami, UMNO Pulau Pinang pun macam tu,” katanya seperti dipetik Utusan Malaysia, hari ini.

Mengulas lanjut, Musa berkata, hubungan baik antara UMNO dan PAS di negeri itu dijalinkan bukan atas dasar politik semata-mata, tetapi lebih kepada kepentingan ummah.

“Kita sebenarnya bukan fikir sangat pasal kerjasama politik dengan PAS, Soalnya, sebelum ini dah ‘berperang’ berpuluh tahun dah.

“Tapi hari ini, kita nampak sudah ada ‘kelonggaran’ dari segi hubungan UMNO dan PAS. Ketegangan pun dah tak ada, cuma, kalau boleh mahu teruskan kerjasama ini,” ujarnya.


Peniaga diingatkan jangan bersubahat dengan geng ponteng puasa

ALOR GAJAH, 30 Syaaban 1443H, Sabtu – Peniaga yang diberi kebenaran memulakan operasi perniagaan pada 2 petang sepanjang Ramadan ini, diberi amaran agar tidak bersubahat dengan individu ponteng puasa atau geng ‘plastik hitam’.

Ketua Menteri, Datuk Seri Sulaiman Md Ali berkata, seharusnya peniaga tersebut menggunakan peluang tersebut, untuk berniaga dengan amanah malah menjadi mata dan telinga pihak berkuasa dalam memantau individu yang ponteng puasa.

“Kita sudah berikan kebenaran berniaga, jadi hormatlah bulan yang mulia ini. Kedua-dua pihak jangan ambil kesempatan. Tindakan tegas akan diambil ke atas individu yang ponteng puasa dan juga peniaga yang bersubahat.

“Jika ditahan, mungkin kali ini kita akan mandikan mereka seperti jenazah,” katanya pada pemberita selepas merasmikan pembukaan Premis Perniagaan Ar Rahnu Koperasi Pegawai Kerajaan Negeri Melaka di Taman Bandar Baru, Masjid Tanah di sini hari ini.

Katanya, pemantauan berterusan akan dilakukan Jabatan Agama Islam Melaka (JAIM), dengan penguatkuasan undang-undang yang tegas di restoran atau peniaga makanan yang membenarkan orang Islam makan dalam premis mereka.

Dalam pada itu, Sulaiman turut mengingatkan peniaga bazar Ramadan tidak menaikkan harga jualan, walaupun berdepan dengan kenaikan harga bahan mentah di pasaran.

“Juallah pada harga berpatutan. Cuba rendahkan kadar harga dan sudah pasti ramai yang akan beli,” katanya. – Bernama


DAP tegaskan tiada keperluan gugur agenda Negara Sekular, Malaysian Malaysia

MUAR, 16 Safar 1445H, Sabtu – DAP menegaskan tiada keperluan partinya menggugurkan agenda Negara Sekular dan slogan ‘Malaysian Malaysia’ yang digunakan berikutan persefahaman telah dicapai dalam gabungan Pakatan Harapan-Barisan Nasional sebelum membentuk kerajaan.

Setiausaha Agung DAP, Anthony Loke berkata, semua parti telah membuat perjanjian sebelum kerajaan dibentuk dan bersetuju untuk tidak menyentuh prinsip dan Perlembagaan parti masing-masing.

“DAP juga tidak pernah meminta parti lain meminda Perlembagaan negara kerana semua parti mempunyai prinsip perjuangan atau ideologi masing-masing.

“Presiden UMNO sendiri juga sudah berpuas hati dengan penjelasan kita sebelum Barisan Nasional bergabung dengan Pakatan Harapan dan membentuk kerajaan perpaduan,” katanya.

Anthony berkata, isu berkenaan tidak wajar diungkit atau mencipta polemik yang mampu menjejaskan keyakinan rakyat.

“Bagi saya masing-masing ada pandangan dengan setiap parti ada prinsip perjuangan, ini tidak menjadi masalah apabila kita bekerjasama dalam satu gabungan politik terutamanya apabila membentuk kerajaan perpaduan,” katanya.

Rabu lalu, Ahli Majlis Kerja Tertinggi (MKT) UMNO, Datuk Nur Jazlan Mohamed menggesa supaya DAP menggugurkan agenda Negara Sekular dan slogan ‘Malaysia Malaysian’ dalam Perlembagaan partinya jika mahu diterima orang Melayu di negara ini.

Ketua UMNO Bahagian Pulai itu menjelaskan tiada cara lain untuk meyakinkan orang Melayu kepada DAP hari ini selain daripada meminda Perlembagaan parti itu sekali gus menggugurkan dua elemen berkenaan.


Krisis politik Melaka: Apa peranan rakyat?

1. PERGOLAKAN politik yang berlaku di Melaka dalam tempoh seminggu ini menguatkan lagi bacaan bahawa tidak banyak yang boleh diharapkan dari ahli politik hari ini. Mereka yang sepatutnya menjadi benteng dan cerucuk dalam masyarakat menjaga kestabilan dan memacu kemajuan ternyata tidak mampu pun untuk mengawal nafsu dan agenda peribadi mereka sendiri.

2. Tanpa menafikan bahawa masih ramai lagi yang baik dan boleh diharap, tetapi pengaruh dan kuasa nampaknya berada di tangan yang tidak boleh diharap. Dan begitulah congak mudahnya, dunia adalah medan perebutan pengaruh; yang lemah akan sentiasa mengikut yang kuat. Ia bukan medan di mana kebenaran akan sentiasa memimpin. Kebenaran sendiri perlu kepada kekuatan untuk memposisikan dirinya di atas.

3. Lompat melompat parti hingga tumbang kerajaan atau setidaknya goyah jika tidak tumbang, nampaknya sudah jadi normal dalam dunia politik. Akan berlaku tidak lama lagi kesetiaan kepada parti dianggap sebagai keganjilan dan mungkin menjadi tanda ahli politik itu tidak faham politik. Tiada lagi istilah wakil rakyat kerana mereka sebenarnya hanya mewakili diri mereka sendiri.

4. Sudah sampai waktunya untuk kita berfikir dalam kerangka pentadbiran negara yang baru. Sistem memilih pemimpin melalui pilihan raya mungkin sesuai satu ketika dahulu ketika masih ramai calon pemimpin yang berjiwa bersih dan setia kepada perjuangan dan maslahat negara. Tetapi bila wang menjadi paksi kesetiaan, pemilihan melalui pilihan raya tidak akan lagi menjamin lahirnya barisan kepimpinan yang boleh diharap. Ia seterusnya berpotensi pula menjadi penghalang kepada kestabilan negara.

5. Berbalik kepada Melaka, saya rasa tidaklah ada keperluan untuk sesiapa pun berkempen agar diadakan pilihan raya negeri. Waktu yang pendek untuk berkempen, hanya memberi lebih peluang kepada pemain politik sedia ada. Akhirnya yang naik muka-muka itu sahaja, cuma mungkin posisinya sahaja bertukar. Pemain belakang mungkin jadi pemain hadapan. Pemain simpanan mungkin akan jadi pemain utama. Tiada jaminan bahawa struktur baru itu akan membawa apa-apa perubahan positif.

6. Jika ada peruntukan di dalam Perlembagaan, mungkin lebih baik digantung sahaja kerajaan negeri (jika itu istilah yang sesuai). Lantik satu kumpulan pentadbir sementara dari kalangan pentadbir awam dan tokoh masyarakat untuk mentadbir negeri dalam tempoh masa yang sebenarnya berbaki tidak lama sebelum negara masuk ke PRU15.

7. Berikan masa kepada parti untuk menguruskan masalah dalaman parti di samping mengambil tindakan tegas terhadap ahli-ahli dewan undangan negeri mereka yang telah melompat parti. Melompat parti itu satu pengkhianatan terhadap parti. Tetapi menimbulkan ketidakstabilan dalam pentadbiran negeri tanpa sebab yang munasabah adalah pengkhianatan terhadap rakyat negeri Melaka. Mereka telah menyusahkan ramai orang, jadi eloklah kita susahkan mereka dengan menghalang mereka dari mencapai niat jahat mereka. Alang-alang susah, biar sama-sama susah.

8. Kepada rakyat, marilah kita berfikir dari sekarang untuk menggunakan kuasa undi yang ada di tangan masing-masing untuk menaikkan calon yang benar-benar berwibawa dan boleh diharap. Ambil langkah proaktif. Selain dari mengundi semua orang juga boleh berkempen untuk memastikan calon yang naik adalah yang baik-baik sahaja.

9. Mari kita perhatikan sekurang-kurangnya ciri berikut ada atau tidak pada calon PRU akan datang.

i. Setia terhadap negara dengan menjunjung segala Perlembagaan dan budayanya. Tidak menjadi proksi kepada kuasa Barat atau Timur.

ii. Rekod yang baik sebagai warganegara tanpa sebarang kesalahan jenayah atau salah laku yang menjatuhkan maruah sebagai manusia.

iii. Seorang yang kompeten untuk melaksanakan tugasan dan tanggungjawab yang dipikulkan atasnya.

iv. Prihatin terhadap nasib rakyat dan berusaha untuk kebaikan rakyat melebihi kepentingan dirinya sendiri.

10. Jangan kita ambil sikap menuding jari kepada pemimpin negeri atau negara yang sebenarnya naik melalui undi yang kita berikan dengan tangan-tangan kita.

Pemimpin yang naik adalah cerminan manusia yang mengundinya.

Wallahul Musta’an

Ustaz Muhammad Fauzi Asmuni
Presiden Ikatan Muslimin Malaysia (ISMA)


Kolej matrikulasi dibuka Ogos, IPG pada September

PUTRAJAYA, 9 Zulhijjah 1441H, Khamis – Proses pendaftaran berperingkat bagi kolej matrikulasi akan bermula dari 3 hingga 7 Ogos ini sementara Institut Pendidikan Guru (IPG) pula akan dibuka pada September.

Menteri Kanan (Kluster Keselamatan), Datuk Seri Ismail Sabri Yaakob berkata, ia melibatkan 30,000 pelajar di 15 kampus manakala bagi IPG pula ia membabitkan 5,000 guru pelatih baharu dan 8,000 guru pelatih sedia ada.

“Proses pembelajaran pelajar matrikulasi akan bermula seminggu selepas sesi pendaftaran berlangsung,” katanya pada sidang media harian Perintah Kawalan Pergerakan Pemulihan (PKPP), di sini, hari ini.

Mesyuarat Khas Menteri-menteri Mengenai Pelaksanaan PKP telah meneliti dan bersetuju dengan pembentangan oleh Kementerian Pendidikan berkenaan pembukaan semula kedua-dua institusi pendidikan itu, katanya.

Bagaimanapun, ia tertakluk kepada prosedur operasi standard (SOP) dan garis panduan yang dipersetujui termasuk penjarakan sosial serta keselamatan dan kebersihan.

Ditanya sama ada kerajaan bercadang melaksanakan Perintah Kawalan Pergerakan atau PKP Pentadbiran di Napoh, Kedah susulan peningkatan kes COVID-19 melibatkan kluster Sivagangga, Ismail Sabri berkata, kerajaan sedang memantau perkara itu dengan terperinci.

Beliau berkata, setakat hari ini, penutupan taman bimbingan kanak-kanak (tabika) dan taman asuhan kanak-kanak (taska) telah dilakukan supaya tiada jangkitan.

Namun, katanya, jika berlaku lagi penularan besar-besaran, Kementerian Kesihatan akan segera berbincang dengan Majlis Keselamatan Negara (MKN) untuk tindakan selanjutnya termasuk penutupan di lokaliti atau kawasan tertentu.

Dilaporkan semalam, sebanyak 73 tabika dan tiga taska Jabatan Kemajuan Masyarakat (Kemas) dalam Parlimen Kubang Pasu ditutup bagi mengekang penularan wabak COVID-19.

Mengenai sama ada kerajaan akan mempertimbangkan penutupan sekolah rendah susulan seorang murid tahun dua di daerah Inanam, Kota Kinabalu, disahkan positif COVID-19, Ismail Sabri berkata, Kementerian Pendidikan sedang meneliti perkara itu dan akan membuat keputusan dalam waktu terdekat.

Beliau berkata, keputusan yang akan diumumkan adalah sama ada membenarkan atau tidak pelajar tahun satu, dua dan tiga ke sekolah ataupun hanya pelajar yang mengambil peperiksaan dibenarkan ke sekolah.

Mengenai Task Force Operasi Pematuhan, Ismail Sabri berkata, PDRM menahan 213 individu atas kesalahan ingkar arahan PKPP semalam, dan daripada jumlah itu, 22 individu direman,18 lagi dijamin dan 173 individu dikenakan kompaun.

Sementara itu, beliau berkata PDRM juga telah membuat 62 sekatan jalan raya menerusi Operasi Benteng semalam dan menahan lima warga asing atas kesalahan imigresen. – Bernama